Kedudukan Malaysia jatuh dalam Ranking Daya Saing Dunia IMD

Malaysia berada di kedudukan ke-32 dalam Ranking Daya Saing Dunia (WCR) Institut Antarabangsa bagi Pembangunan Pengurusan (IMD) 2022, turun tujuh tangga dari kedudukan ke-25 yang direkodkan pada 2021.

Menurut Pusat Daya Saing Dunia (WCC) IMD, Thailand (di tangga ke-33 kali ini berbanding ke-28 pada 2021) dan Indonesia (di ranking ke-44 berbanding di kedudukan ke-37 sebelum ini) turut mengalami penurunan prestasi berikutan pembukaan semula ekonomi yang perlahan pasca-Covid-19 berbanding dengan Kesatuan Eropah (EU) dan Amerika Syarikat (AS), lapor Bernama.

Rantau Asia juga menyaksikan ranking China turun satu tangga kepada 17 daripada 16, menongkah aliran meningkat kukuh yang dicatatkan negara itu sejak beberapa tahun kebelakangan ini, menunjukkan pemulihan ekonomi yang buruk dijejaskan lagi oleh strategi sifar-Covid.

“Melangkah ke hadapan, China perlu menstrukturkan semula ekonomi daripada pembuatan kepada perkhidmatan bernilai tinggi dan daripada pelaburan kepada penggunaan.

“Ia juga perlu membangunkan pasaran nasional disatukan untuk meningkatkan kemakmuran ekonomi jangka panjang, dan ia hanya akan mencapai matlamat pembangunan sosio-ekonominya menerusi gabungan dasar makroekonomi,” jelas WCC.

Bagaimanapun, China masih mendahului ekonomi Asia-Pasifik (APAC) bersama Singapura (ketiga), Hong Kong (kelima) dan Taiwan (ketujuh).

Singapura mencapai ranking ketiga, naik dari kedudukan kelima, sekali gus berada di tangga teratasnya di rantau APAC.

Pemulihannya dipacu oleh peningkatan ketara ekonomi domestik (di tangga pertama berbanding ke-15 sebelum ini), pekerjaan (ketiga berbanding dengan ke-18), kewangan awam (keenam berbanding tangga ke-12) serta produktiviti dan kecekapan (ranking kesembilan berbanding ke-14 pada 2021).

Namun, ia kekal pada kedudukan yang agak rendah dalam beberapa subfaktor, termasuk amalan pengurusan (ke-14), infrastruktur saintifik (ke-16) serta kesihatan dan alam sekitar (ke-25).

Menurut WCC IMD, India mencatakan peningkatan ketara dalam kalangan ekonomi Asia, berada di kedudukan ke-37 berbanding ke-43 sebelum ini.

Kedudukannya melonjak enam tangga selepas empat tahun mengalami prestasi tidak berubah. Ini didorong terutama oleh lonjakan yang dicatatkan India dari segi prestasi ekonomi dan kecekapan perniagaan.

Ketua Ahli Ekonomi WCC IMD, Christos Cabolis berkata selain tekanan inflasi menjejaskan kebanyakan ekonomi, cabaran global lain yang turut sama memburukkan daya saing negara ialah varian Covid-19.

Ini termasuk jumlah orang yang dijangkiti di seluruh dunia, perbezaan dasar nasional untuk menangani Covid (dasar ‘sifar-toleransi Covis’ berbanding dengan dasar ‘terus bergerak daripada Covid’) selain pencerobohan ke atas Ukraine oleh Rusia.

Sementara itu, Denmark, sebagai negara paling maju dari segi digital di dunia, mencapai kedudukan teratas buat kali pertama dalam sejarah 34 tahun ranking ini.

“Ini disokong oleh dasar yang baik, kelebihan yang diperoleh dengan menjadi sebuah negara Eropah, tumpuan jelas terhadap kemampanan dan dorongan daripada sektor korporatnya yang cekap,” kata Pengarah WCC IMD, Profesor Arturo Bris.

Switzerland kehilangan tempat teratas globalnya apabila turun ke tangga kedua, walaupun kekal kukuh dalam ranking keseluruhan.

WCR 2022 menilai 63 ekonomi, melalui data yang bersifat kuantitatif dan boleh dianalisis secara formal, di mana 333 kriteria daya saing dipilih sebagai hasil penyelidikan komprehensif menggunakan kajian ekonomi; sumber antarabangsa, nasional dan serantau serta maklum balas daripada komuniti perniagaan, agensi kerajaan dan ahli akademik, selain respons tinjauan (100 eksekutif setiap ekonomi secara purata) daripada eksekutif kanan, dikutip daripada 56 institut rakan kongsi tempatan.


Lelaki tak puas hati, baling batu ke pejabat PAS dicekup polis

Polis menahan seorang lelaki berusia 36 tahun di Kuala Lumpur semalam yang disyaki terlibat membaling batu ke arah Ibu Pejabat PAS Pusat di Jalan Raja Laut Sabtu lalu.

Menurut laporan Bernama yang memetik sumber, penganggur itu ditahan di Lorong Tiong Nam, Chow Kit pada jam 10 malam.

Difahamkan lelaki tersebut bertindak sedemikian kerana tidak berpuas hati dengan parti itu dari segi kerjasama politik.

Suspek akan direman hari ini untuk siasatan lanjut mengikut Seksyen 427 Kanun Keseksaan kerana kesalahan khianat.

“Siasatan awal juga mendapati suspek mempunyai 16 rekod jenayah lampau termasuk sembilan rekod kesalahan dadah,” katanya kepada Bernama.

Sabtu lalu, PAS membuat laporan polis selepas dinding kaca di Ibu Pejabat PAS Pusat dibaling dengan batu hingga pecah, beberapa jam sebelum bermula proses penamaan calon bagi pilihan raya negeri (PRN) di enam negeri.


Tular berucap di masjid, JAIS siasat Fahmi

Jabatan Agama Islam Selangor (JAIS) menjalankan siasatan terhadap Menteri Komunikasi dan Digital, Fahmi Fadzil selepas menerima aduan beliau berucap di ruang solat utama sebuah masjid di Rawang, semalam.

Gambar Fahmi yang juga Pengarah Komunikasi Strategik PKR itu berdiri sambil memegang mikrofon tular di media sosial sejak semalam.

Pengarah JAIS, Mohd Shahzihan Ahmad berkata siasatan dilakukan mengikut Seksyen 12 Enakmen Jenayah Syariah (Selangor) kerana disyaki menghina pihak berkuasa agama.

“JAIS menjalankan siasatan dengan memanggil nazir masjid berkenaan bagi mendapatkan keterangan dan tindakan selanjutnya akan dibuat setelah siasatan selesai dilakukan,” katanya dalam satu kenyataan, lapor FMT.

Shahzihan mengingatkan semua calon dan parti politik yang bertanding supaya berhati-hati ketika berada dalam masjid dan kawasan rumah ibadat.

Jelasnya, ia bagi mengelakkan sebarang perlakuan yang boleh membawa kepada perbuatan melanggar titah Sultan Selangor dan ketetapan Majlis Agama Islam Selangor (MAIS).

“Tindakan tegas akan diambil kepada mana-mana pihak yang melanggar titah Sultan Selangor dan arahan Mais,” katanya.

Sementara Fahmi dalam menjelaskan perkara itu mendakwa beliau hanya mengulas soal kumpulan The 1975 dan tidak menyentuh isu lain.

Hari ini, JAIS sekali lagi memberi amaran kepada semua ahli politik supaya tidak menggunakan masjid untuk berkempen sepanjang pilihan raya negeri (PRN).

MAIS melarang penggunaan masjid dan surau sebagai medan politik kepartian serta propaganda politik malah larangan itu telah banyak kali dikeluarkan.


Dua beranak maut di Putrajaya dalam tragedi menjelang Aidilfitri

Ketua Polis Daerah Putrajaya ACP A. Asmadi Abdul Aziz dalam kenyataan hari ini berkata dalam kejadian 2.45 petang itu, Amalina Azman, 32, yang cedera parah disahkan meninggal di Hospital Putrajaya manakala anak lelakinya Dzul Qarnain Mohd Iqbal maut di lokasi kejadian, lapor Bernama.

Menurut A.Asmadi kereta yang dipandu suami mangsa itu dipercayai terbabas sendiri dan melanggar penghadang air  atau ‘water barrier’ di bahu kiri jalan itu.

Bagaimanapun katanya suami mangsa tidak mengalami sebarang kecederaan dalam kemalangan itu.

Menurut A.Asmadi siasatan awal mendapati suami mangsa dipercayai mengantuk ketika memandu, lalu hilang kawalan dan terbabas sendiri.

Kes berkenaan kini disiasat mengikut Seksyen 41(1) Akta Pengangkutan Jalan 1987, katanya.


Tak sakit hati kah selepas pujian melangit tetapi dibalas hinaan?

Pada Perhimpunan Agung UMNO (PAU) 2022 yang bermula 11 hingga 14 Januari lalu, bukan main lagi parti itu menerusi timbalan presidennya mengisytiharkan ke seluruh Malaysia segala puji-pujian terhadap rakan sebantal baharu mereka – DAP.

Malah, Datuk Seri Mohamad Hasan sanggup ‘menghina’ parti yang pernah menjadi penyelamat dan penolong mereka – PAS – setelah Barisan Nasional (BN) dan UMNO kalah buat kali pertama dalam sejarah pilihan raya di Malaysia pada 2018.

Untuk rekod, menyusul Pilihan Raya Umum Ke-14 (PRU-14) beberapa Pilihan Raya Kecil (PRK) Parlimen dan Dewan Undangan Negeri (DUN) diadakan dengan BN/UMNO mendapat kerjasama PAS menerusi Muafakat Nasional (MN) sehingga calon-calonnya menang – ada yang mengalahkan calon Bersatu yang ketika itu berada bersama Pakatan Harapan (PH).

Namun, bagai melepaskan anjing tersepit, jasa yang ditaburkan dibalas tuba, apabila menuduh parti yang menghulur tangan, berpelukan di atas pentas di Menara Dato Onn dengan mereka, tidak jujur. Tetapi, telajak perahu boleh diundur, telajak kata buruk padahnya.

Sebaliknya Mohamad atau Tok Mat, – yang baharu saja berkahwin dengan DAP – memuji-muji parti itu yang menurutnya setia dalam berkawan dan jujur.

Dan ketika pujian Tok Mat itu masih terngiang-ngiang di telinga perwakilan yang hadir di Pusat Dagangan Dunia mulai Rabu hingga Sabtu lalu, tiba-tiba gegendang mereka hampir pecah apabila salah seorang pemimpin kanan DAP mengkritik UMNO dan presiden yang mereka sayangi, Datuk Seri Ahmad Zahid Hamidi.

Bukan, DAP sahaja yang mengkritik parti ‘keramat’ Melayu itu, tetapi sehari kemudian satu lagi parti komponen PH – PKR yang dipimpin sendiri Perdana Menteri Datuk Seri Anwar Ibrahim – turut melepas peluru terhadap UMNO dan Zahid.

Mungkin, merah padam muka Tok Mat setelah beliau memuji DAP tiba-tiba pemimpin parti yang dianggap rasis dan cauvinis itu, memulangkan sindiran tajam dan kutukan, bukan sebaliknya berterima kasih terhadap pujian yang membanggakan itu.

“Malu ooo… masuk ke rumah orang tiba-tiba tuan rumah tak layan sebaliknya menyindir-nyindir pula. Mungkin masuk tak cuci tangan dan kaki. Kena asap pedih mata, tapi kalau kena sindir dan kena kutuk… menusuk kalbu ooo,” kata seorang rakan penulis sambil ketawa.

“Takkan Tok Mat tak terasa kena hentam macam tu? Atau kerana kuasa biarkan maruah diri dan parti terkulai layu,” tambahnya lagi merujuk kepada kenyataan Timbalan Pengerusi DAP Pulau Pinang, P Ramasamy, kelmarin (15 Januari 2023).

Ya! Memang benar Ramasamy tu kasar sedikit, tapi beliau bukan mabuk atau hilang akal ketika mengatakan Zahid adalah beban dan ‘duri dalam daging’ kepada kerajaan PH dan Anwar.

Timbalan Ketua Menteri Pulau Pinang II itu juga menyifatkan Zahid yang kini Timbalan Perdana Menteri daripada UMNO, sebagai ‘albatross’ atau ‘pembawa masalah yang menjadi penghalang’ yang bukan sahaja melingkari leher UMNO, tetapi juga PH.

Ramasamy yang berpendidikan kewartawanan dan sains politik, percaya usaha UMNO untuk berubah juga akan melalui jalan sukar selagi imej korupsi yang melingkari parti itu tidak dibersihkan dan malangnya, Zahid selaku teraju parti sendiri dilihat sebagai pemimpin paling terkesan dengan imej korup itu.

Perkara itu, katanya, mungkin mendatangkan kesan kepada usaha parti serta kerajaan pimpinan Anwar untuk menarik sokongan, khususnya dalam kalangan pengundi Melayu pada pilihan raya negeri (PRN) akan datang.

Menurutnya lagi UMNO yang sudah kehilangan dukungan Melayu kini lebih memerlukan sokongan PH berbanding sebaliknya, malah ia juga menjadi faktor yang memaksa parti ‘keramat’ itu bekerjasama membentuk kerajaan PH-UMNO.

Belum pun hilang kesan di kalbu UMNO, Zahid dan Tok Mat, tiba-tiba PKR pula menembak mengiakan kata-kata DAP. Kita tidak terkejut kerana PKR dan DAP sudah lama serasi, sedang UMNO baru berada di pinggiran tapi peliknya sudah mengenali hati budi DAP dalam berkawan.

Veteran PKR yang juga Ahli Parlimen Pasir Gudang, Hassan Karim, dalam kenyataan semalam (16 Januari) menyifatkan BN dan UMNO adalah sekumpulan penjenayah yang terlibat dengan rasuah dan pecah amanah.

Menurutnya dilema dihadapi kerajaan pimpinan Anwar sekarang antara lain ialah sekiranya rakyat yang celik huruf dan berilmu peengetahuan bertanya, bagaimana kerajaan yang ada sekarang boleh dihormati jika Timbalan Perdana Menteri 1 (TPM1) terdiri dari sosok tubuh individu yang sedang dibicarakan di mahkamah atas berpuluh tuduhan jenayah rasuah dan pecah amanah?

“TPM1 (Zahid) sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie,” katanya dalam kenyataan di Facebooknya.

“BN-UMNO dari kelompok kes jenayah rasuah dan pecah amanah ini boleh diibaratkan sebagai virus yang sedang menjangkiti Perdana Menteri Anwar Ibrahim, Parti Keadilan Rakyat dan Pakatan Harapan.

“Tiada vaksin untuk menawar racun toksik ini. Jalan kesudahannya mungkin maut dan mati,” tambah Hassan lagi menambah pedihnya hati ahli UMNO yang sayangkan Tok Mat dan Zahid.

Jadi, selepas pujian itu dibalas ‘pujian’ juga oleh DAP dan PKR, Tok Mat dan ahli UMNO patut ingat ‘sepahit-pahit mambu, kelatnya menjadi ubat’.

Ketua Pengarang
Agenda Daily.


Pemuda PBM pertahan Zuraida bukan ‘katak’ selepas keluar Bersatu

Pemuda Parti Bangsa Malaysia (PBM) mempertahankan tindakan Ahli Parlimen (MP) Ampang, Datuk Zuraida Kamaruddin yang sekali bertindak keluar parti semalam.

Ketua Penerangan Pergerakan Pemuda PBM, Isham Sharudin berkata tidak adil untuk menggelar Zuraida sebagai “katak” susulan tindakannya itu dan memuji keputusan tersebut yang diharapkan dapat membantu parti ke arah persediaan menghadapi pilihan raya umum ke-15 (PRU-15).

“Umum mengetahui, gerak kerja yang dilakukan oleh Zuraida sepanjang menerajui dua kementerian telah memberi impak yang besar kepada rakyat dan diharap formula yang sama akan beliau gunakan untuk memperkasakan lagi PBM.

“Selain itu juga pada hemah kami Pergerakan Pemuda PBM, beliau adalah figura yang tepat untuk menzahir dan merealisasikan enam prinsip teras perjuangan PBM,” katanya dalam kenyataan pada Jumaat.

Pada Khamis, Zuraida mengumumkan keputusannya untuk meletak jawatan sebagai Menteri Perusahaan Perladangan dan Komoditi selepas mengumumkan keluar daripada Parti Bersatu untuk menyertai PBM.

Mengulas lanjut, Isham berkata, Sayap Pergerakan Pemuda PBM berbesar hati dan menyambut baik hasrat yang dizahirkan oleh Zuraida.

“Pergerakan Pemuda PBM juga ingin merakam setinggi penghargaan buat Zuraida di atas khidmat bakti yang cemerlang beliau semasa mengemudi Kementerian Perumahan dan Kerajaan Tempatan (KPKT) dan Kementerian Perusahaan Perladangan dan Komoditi (KPPK).

“Semoga Allah membalas jasa baik Datuk Zuraida dengan ganjaran setimpal di dunia dan akhirat,” ujarnya.


Anwar harap impian jadi PM tercapai dengan sokongan pelawak, rapper

Ketua Pembangkang, Datuk Seri Anwar Ibrahim merencana strategi baharu dengan menggunakan pelawak dan rapper terkenal bagi memastikan impiannya untuk menjadi perdana menteri dapat direalisasikan kali ini.

Anwar dengan penuh berkeyakinan tampil sepentas bersama dua selebriti terkenal pelawak, Afdlin Shauki dan rapper, Altimet dalam usahanya untuk melawan kerajaan Perikatan Nasional (PN) dan menumbangkan Perdana Menteri, Datuk Seri Anwar Ibrahim.

Altimet atau nama sebenarnya, Syed Ahmad Syed Abdul Rahman Alhadad berkata PKR merupakan sebuah parti masa hadapan Malaysia dan bakal menjadi parti pelopor utama yang akan mendapat sokongan kuat rakyat.

“PKR ini parti masa depan Malaysia, saya rasa dia pelopor, saya rasa ia akan ada ramai dan banyak lagi parti yang akan ikut PKR ini sebab ia terbuka, ia inklusif

“Dia bukan awak macam ini awak macam itu dan tidak boleh masuk. Saya rasa parti yang macam ini sudah kurang relevan dia,” kata Altimet semasa program malam tadi.

Kedua-dua selebriti itu diperkenalkan Anwar semasa majlis “Siri Temu Anwar” di Hotel Flamingo, Ampang.

Penyampaian kad keahlian Altimet juga disampaikan oleh ibu penyanyi rap itu sendiri, Jamalah Agil.

Majlis malam ini juga menampilkan pelawak Afdlin dan Menteri Besar Selangor Amirudin Shari.

Afdlin pada 30 Mac lalu sudah mengumumkan penyertaannya bersama PKR.

Menurutnya, semangat kental perjuangan Anwar menjadi sumber inspirasinya.

“Jiwa besar Datuk Seri Anwar dalam memaaf dan menerima kembali orang yang pernah masukkan beliau dalam penjara merupakan hal yang membuka mata dan fikiran saya,” jelas Afdlin.


Seorang lagi ditolak ke arah kereta api di New York

Polis di New York meningkatkan rondaan bagi menghalang keganasan dalam sistem kereta api bawah tanah berterusan setelah seorang lagi mangsa ditolak di hadapan kereta api yang sedang bergerak, lebih seminggu setelah seorang wanita Asia maut dalam kejadian di Times Square.

Kejadian terbaharu Ahad lalu melibatkan seorang lelaki warga emas berusia 62 tahun yang ditolak ke arah landasan ketika kereta api tiba di sebuah stesen bawah tanah di Lower Manhattan.

Mangsa yang namanya belum didedahkan, terselamat daripada serangan ganas itu, tetapi mengalami luka di kaki dan dibawa ke hospital untuk rawatan. Suspek melarikan diri dari tempat kejadian, dan belum ada tangkapan dibuat.

Serangan pertama berlaku pada 15 Januari lalu. Polis berkata, Michelle Go yang berusia 40 tahun ditolak di hadapan kereta api bawah tanah di Times Square Manhattan, ketika dia berdiri di atas platform. Go meninggal dunia di tempat kejadian. Berita berkaitan

Penyerang yang didakwa, Martial Simon berusia 61 tahun, telah ditangkap dan didakwa terhadap pembunuhan tahap dua. Polis berkata Simon adalah gelandangan yang mempunyai sejarah keganasan dan masalah kesihatan mental.

Dengan warga New York kembali menaiki pengangkutan awam berikutan pandemik Covid-19, Datuk Bandar New York, Eric Adams berusaha menangani masalah itu secara langsung.

Bercakap kepada CNN, Adams mengumumkan rancangan untuk memperbanyakkan pasukan profesional kesihatan mental dan pegawai polis di stesen kereta api bawah tanah.

“Kita tidak sepatutnya menunggu seseorang untuk melakukan tindakan berbahaya, apabila kita tahu mereka berada di stesen ini,” katanya.

Datuk Bandar menekankan kepentingan mengenal pasti warga yang berpotensi berbahaya, yang memerlukan rawatan kesihatan mental, sambil menambah, “orang itu akan menerima penjagaan yang sewajarnya dan dikeluarkan daripada sistem kereta bawah tanah kami.”

Menurut Associated Press, Pengerusi Pihak Berkuasa Transit Metropolitan Janno Lieber mengutuk keganasan dalam sistem kereta api bawah tanah baru-baru ini, sambil mendesak ianya dihentikan. – Agensi


Muhyiddin sememangnya layak ketuai MPN dicetuskan beliau

Pelantikan Tan Sri Muhyiddin Yassin sebagai Pengerusi Majlis Pemulihan Negara (MPN) membuktikan kapasiti bekas Perdana Menteri itu untuk meneruskan program dicetuskan beliau bagi membawa keluar negara daripada krisis akibat Covid-19.

Ketua Penerangan PAS Pusat Kamaruzaman Mohamad berkata, pelantikan itu juga menunjukkan kepercayaan Perdana Menteri Datuk Seri Ismail Sabri Yaakob terhadap usaha dilakukan Muhyiddin untuk memulihkan krisis dihadapi negara.

“Lantikan Ahli Parlimen Pagoh itu bagi mengepalai MPN turut menggambarkan keyakinan Perdana Menteri terhadap barisan Kabinet bagi memulihkan krisis yang dihadapi negara.

“Pelantikan ini sebagai kepercayaan kepada Tan Sri Muhyiddin Yassin untuk meneruskan program pemulihan negara yang telah dicetuskan pada zaman beliau.

“Pelantikan ini juga menggambarkan bahawa program pemulihan negara telah berada pada landasan yang tepat,” katanya dalam kenyataan hari ini sambil menambah bahawa kepemimpinan Muhyiddin sememangnya diperlukan untuk mengepalai program itu.

Kamaruzaman berkata MPN adalah jawatankuasa yang sangat penting bagi mengepalai keseluruhan program negara untuk pulih serta keluar daripada wabak Covid-19 dan seterusnya memacu negara keluar daripada segala kemelut yang berlaku hari ini.

Beliau turut berpandangan kerajaan Ismail Sabri adalah kesinambungan kerajaan Muhyiddin yang hanya mempunyai perubahan kecil ke atas beberapa portfolio.

Sebelum ini, Ketua Setiausaha Negara, Tan Sri Mohd Zuki Ali mengumumkan pelantikan Muhyiddin sebagai Pengerusi MPN bertaraf menteri.

Mohd Zuki dalam kenyataannya berkata, pelantikan Muhyiddin diputuskan dalam Mesyuarat Kabinet pada 1 September lalu dan diperkenankan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Namun, beberapa pihak, khususnya pemimpin Pakatan Harapan (PH) dan Pejuang, iri hati dan dengki dengan pelantikan itu, terus menerus menyerang Muhyiddin.


Syarat UMNO tak ikut kehendak agama, PAS pasti tolak: Rosol

Bersatu yakin PAS tidak akan menerima syarat dikemukakan UMNO untuk menjalin kerjasama bagi menghadapi Pilihan Raya Umum Ke-15 (PRU-15) tidak lama lagi.

Ahli Majlis Pimpinan Tertinggi (MPT) Bersatu Datuk Rosol Wahid melihat syarat yang dikemukakan UMNO itu bertentangan dengan matlamat utama PAS untuk menyatupadukan Melayu dan Islam.

“Jika atas dasar perpaduan, saya yakin PAS menolak syarat tersebut tapi saya tidak pasti sama dia (PAS) menerima atau tidak.

“Itu pandangan saya, sebab kita tahu matlamat PAS tetapi syarat-syarat tersebut nampaknya lari daripada kehendak agama,” katanya memetik laporan Sinar Harian.

Terdahulu, UMNO mengulangi pendirian terhadap syarat yang dikenakan kepada PAS sekiranya ingin bekerjasama, namun bersedia bergerak solo pada PRU-15 sekiranya parti Islam itu enggan meninggalkan Perikatan Nasional (PN).

Serentak itu, Presiden UMNO Datuk Seri Ahmad Zahid Hamidi meminta PAS menyatakan pendirian berhubung perkara berkenaan dengan secepat mungkin.

Zahid mengesahkan beliau bertemu dengan Presiden PAS Tan Sri Abdul Hadi Awang dan berbincang mengenai beberapa perkara dasar, sebelum membentangkannya kepada biro politik dan Majlis Tertinggi (MT) UMNO.

Tiga syarat berkenaan ialah:

Mengulas lanjut, Rosol yang juga Timbalan Menteri Perdagangan Dalan Negeri dan Hal Ehwal Pengguna berkata beliau yakin PAS lebih memilih penyatuan ummah bersama Bersatu.

Ketika ditanya mengenai syarat dikenakan UMNO, Rosol menjelaskan, perkara itu adalah hak untuk mana-mana parti.

“Itu hak UMNO (tentukan syarat) tetapi sama ada PAS terima atau tidak, terpulanglah. Bagi Bersatu mudah sahaja, orang tak ingin kita pun tak mahu,” katanya.


Kes saman SRC AS$1.18 bilion terhadap Najib mula bicara 13 Feb tahun depan

Kes saman AS$1.18 bilion yang difailkan SRC International Sdn Bhd terhadap bekas Perdana Menteri Datuk Seri Najib Tun Razak telah ditetapkan untuk perbicaraan selama 16 hari bermula 13 Feb tahun depan.

Tarikh itu ditetapkan oleh Timbalan Pendaftar Mahkamah Tinggi Suriani Ujang semasa pengurusan kes tersebut yang berlangsung secara dalam talian di sini hari ini, menurut laporan Bernama.

Pada prosiding itu, Najib diwakili peguam Wan Mohammad Arfan Wan Othman manakala Lisa Yong hadir bagi pihak SRC.

Mahkamah telah menetapkan tarikh perbicaraan kes itu pada 13 hingga 16 Feb, 20 hingga 23 Feb, 6 hingga 9 Mac dan 13 hingga 16 Mac 2023.

Pada Selasa lepas, Hakim Mahkamah Tinggi Datuk Ahmad Fairuz Zainol Abidin menolak permohonan Najib untuk menggantung prosiding kes saman itu selepas berpendapat Najib tidak akan diprejudis jika saman tersebut diteruskan ketika beliau menunggu rayuan kes jenayah membabitkan penyelewengan RM42 juta dana SRC di Mahkamah Persekutuan.

Pada 7 Mei tahun lepas, SRC di bawah pengurusan baharunya, memfailkan saman terhadap Najib serta bekas-bekas pengarah syarikat itu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil, Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail.

Bagaimanapun, syarikat itu kemudian menggugurkan keenam-enam nama daripada saman tersebut dan hanya mengekalkan Najib sebagai defendan.

SRC mendakwa Najib telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.

Pada 7 Disember tahun lepas, Mahkamah Rayuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng RM42 juta dana SRC selepas menolak rayuan beliau terhadap keputusan Mahkamah Tinggi pada 28 Julai 2020.

Pada hari sama, Najib memfailkan notis rayuan kepada Mahkamah Persekutuan.


Mahkamah benar Azeez Rahim ke Palestin

Mahkamah Sesyen Kuala Lumpur hari ini membenarkan permohonan bekas Pengerusi Tabung Haji Datuk Seri Abdul Azeez Abdul Rahim supaya pasport antarabangsa beliau diserahkan semula buat sementara waktu bagi membolehkannya mengetuai misi kemanusiaan ke Palestin.

Kebenaran itu diberi Hakim Mahkamah Sesyen Kuala Lumpur Azura Alwi mulai hari ini hingga 20 Julai 2021, kata peguam Azeez, Amer Hamzah Arshad seperti dilaporkan portal UMNO hari ini.

Katanya, hakim turut memerintahkan Azeez menyegerakan permohonan mendapatkan visa dan urusan berkaitan bantuan kemanusiaan itu dan memaklumkan kepada mahkamah segala perkembangannya.

“Misi tersebut dijangka akan berangkat pada 19 Jun 2021 hingga 5 Julai 2021 dan membawa bersama sepasukan doktor pakar bagi membantu mangsa-mangsa yang tercedera dan juga memberikan sokongan dan bantuan psikitrik post trauma kepada warga Gaza yang terkesan dengan serangan baru-baru ini,” katanya.

Azeez yang juga Pengerusi Biro Kebajikan UMNO Malaysia membawa bersama pakar pembinaan IBS dan wakil CIDB untuk membantu membangunkan semula Gaza, termasuk pembinaan semula lebih 17,000 rumah yang musnah melibatkan 50,000 penduduk, sekolah dan hospital serta kemudahan awam lain yang hancur dibom.

“Bantuan kepakaran dalam isu bekalan air bersih dan sistem kumbahan yang daif akibat daripada kesan serangan juga akan menjadi salah satu matlamat misi pada kali ini.

“Misi kemanusiaan juga akan memberikan bantuan kewangan kepada petani, nelayan dan biasiswa bayaran pembelajaran kepada anak-anak Gaza di universiti tempatan mereka,” katanya.


7 juta serangan siber di Arab Saudi dalam dua bulan pertama

Hubungan jarak jauh ketika pandemik COVID-19 terus menimbulkan ancaman dan risiko keselamatan kepada syarikat dan pekerja di Arab Saudi, dengan tujuh juta serangan siber dilaporkan di negara itu dalam tempoh dua bulan pertama tahun ini.

Laporan daripada firma keselamatan siber, Kaspersky berkata, Arab Saudi menyaksikan lebih 22.5 juta serangan kasar siber pada 2020 menerusi protokol desktop komputer, satu cara mengakses Windows atau pelayan, paling popular.

Serangan itu membabitkan cubaan untuk mengakses maklumat login dan pengguna, atau laman web tersembunyi.

Jumlah serangan meningkat dengan ketara iaitu sebanyak 104 peratus pada Mac atau 2 juta, berbanding 983,512 serangan pada Februari. Peningkatan itu susulan pengumuman kerajaan Arab Saudi yang mengehadkan kerja pejabat dan aktiviti lain.

Pakar Keselamatan Siber Arab Saudi, Abdullah Al-Gumaijan memberikan tiga faktor di sebalik peningkatan serangan siber di negaranya.

“Apabila ada ketegangan politik di wilayah Arab, serangan siber serta-merta meningkat. Juga, penggunaan senjata siber meningkat kerana penyerang menyedari nilai serangan bagi membuktikan kuasa mereka dan kesannya. Sebab itu trend serangan siber semakin meningkat,” katanya sambil menyatakan faktor ketiga adalah pandemik COVID-19.

Katanya, dengan kebanyakan individu bekerja dari rumah, ini bermakna syarikat terpaksa mengurangkan kawalan bagi membolehkan kakitangan mereka mengakses data rangkaian internat syarikat.

“Ini adalah satu lagi yang membuka pintu kepada serangan siber. Fleksibiliti dalam paradigma bertentangan dengan keselamatan. Semakin kita selamat, semakin kurang fleksibiliti yang kita ada,” katanya.


Tak nampak kerajaan cari jalan tangani kemerosotan ringgit dan pelaburan: Gerakan

Kerajaan campuran dilihat tidak mencari jalan yang berkesan dan proaktif dalam mengatasi kejatuhan nilai ringgit serta situasi pelaburan Bursa Malaysia yang semakin melemah.

Timbalan Presiden Gerakan, Oh Tong Keong berkata kecewa dengan kerajaan campuran Pakatan Harapan (PH)-UMNO sekarang yang dilihat tidak serius mencari jalan untuk mengelakkan negara berdepan kemelut kewangan, malah walaupun kerajaan dilihat stabil tetapi masih gagal melonjak kedudukan ekonomi negara.

Sebaliknya apa yang berlaku ketika ini, tambah beliau, nilai pertukaran ringgit berbanding dolar Amerika Syarikat (AS) terus jatuh, malah mencecah kerugian lima hari berturut-turut selain menyusut lebih satu peratus dalam beberapa hari sahaja.

Malah, beliau percaya kejatuhan ringgit yang berterusan akan melanda pembangunan ekonomi sekali gus menggesa kerajaan mengambil tindakan menyelamatkan ekonomi negara supaya rakyat tidak terus hidup dalam keadaan sukar.

“Kerajaan perlu segera memanggil pakar industri kewangan bagi meneroka strategi yang lebih berkesan dalam menyelamatkan ringgit dan pasaran saham Malaysia daripada terus jatuh,” katanya dalam kenyataan hari ini.

Dalam pada itu, Tong Keong yang juga Pengerusi Gerakan Pulau Pinang turut menyelar pemimpin DAP yang disifatkan seolah-olah diam seribu bahasa berhubung situasi ekonomi negara yang buruk.

Jelas beliau, ketika menjadi pembangkang, DAP sentiasa mencari peluang mengkritik dasar ekonomi negara dan menjadikan Menteri Kewangan sebagai sasaran, namun tidak melakukan perkara sama ketika ini.

“Kita juga menggesa Perdana Menteri, Datuk Seri Anwar Ibrahim yang juga Menteri Kewangan supaya segera merangka strategi berkesan untuk menyelamatkan ringgit dan pasaran saham negara yang sedang merudum bagi memulihkan keyakinan rakyat dan pelabur,” katanya.


Lantikan politik, MP kerajaan tegur Anwar lagi

Kerajaan perpaduan di bawah pentadbiran Datuk Seri Anwar Ibrahim terus menerus dikritik berkait beberapa tindakan yang dilihat tersasar daripada agenda asal Pakatan Harapan (PH).

Selepas isu projek Pulau Pinang Selatan (PSI) yang dikritik dari pelbagai sudut, kini isu lantikan politik pula menerima rasa kurang senang dalam kalangan penyokongnya.

Ahli Parlimen PKR, Hassan Abdul Karim meluahkan kebimbangannya terhadap keyakinan rakyat selepas melihat tindak-tanduk pemimpin kerajaan hari ini yang jelas tiada beza dengan pentadbiran sebelum ini.

Beliau khuatir agenda PH dalam reformasi politik dan kerajaan akan lenyap jika Anwar tidak mengekang lantikan politik selanjutnya.

Wakil rakyat Parlimen Pasir Gudang itu bertegas tidak bersetuju dengan tanggapan bahawa pelantikan ini perlu dibuat bagi memastikan kestabilan.

“Dahulu kita (PH) janji pada rakyat bagaimana? Nanti bila amalan ‘ghanimah’ politik ini sudah jadi asal bisa tegal biasa, sudah tidak ada beza prinsip kerajaan sekarang ini dengan kerajaan zaman pimpinan Najib, Muhyiddin.

“Dari dahulu lagi saya suarakan kesedihan mengenai perkara ini dan bimbang rakyat akan semakin hilang keyakinan terhadap PH dan kerajaan perpaduan,” katanya, lapor Sinar Harian.

Malah bekas pengerusi PKR Johor itu turut mempersoalkan tindakan menteri membuat lantikan tanpa mengutamakan pakar dan teknokrat bagi jawatan tertinggi dalam syarikat berkaitan kerajaan (GLC) sebaliknya lebih memilih ahli politik.

Sejak memegang tampuk kuasa, pentadbiran Anwar membuat beberapa lantikan politik termasuk memberi tempat kepada wakil-wakilnya yang tewas pada Pilihan Raya Umum ke-15 (PRU-15) yang lalu.

Semalam Naib Ketua Wanita UMNO, Datuk Norliza Abdul Rahim dilantik sebagai pengerusi baharu Perbadanan Tabung Pendidikan Tinggi Nasional (PTPTN) dan Jumaat lalu, Ahli Parlimen Julau, Larry Sng dari Parti Bangsa Malaysia (PBM) yang berada dalam barisan kerajaan dilantik sebagai pengerusi Lembaga Perindustrian Kayu Malaysia.

Sementara itu, Kementerian Pertanian dan Keterjaminan Makanan yang diterajui Datuk Seri Mohamad Sabu melantik lima pemimpin parti kerajaan malah beliau mempertahankan keputusan lantikan itu dan memberitahu ianya dibuat selepas dipersetujui pimpinan kerajaan dan ia juga tidak melanggar prinsip kerajaan perpaduan.

Beliau yang juga Presiden Amanah seolah-olah membayangkan lantikan itu bukan perkara besar kerana pengerusi-pengerusi yang dilantik itu hanya mempengerusikan mesyuarat dan dibantu oleh pakar yang  akan memberi nasihat.

Naib Presiden Amanah Datuk Mahfuz Omar yang kalah teruk dalam pilihan raya umum lalu dilantik sebagai Pengerusi Lembaga Pertubuhan Peladang (LPP) sementara Ahli Dewan Undangan Negeri (ADUN) Amanah bagi Permatang Pasir, Muhammad Faiz Fadzil dilantik sebagai Pengerusi Lembaga Kemajuan Ikan Malaysia (LKIM) dan ADUN Behrang, Aminuddin Zulkipli juga dari Amanah dilantik sebagai Pengerusi Lembaga Pemasaran Pertanian Persekutuan (FAMA).

Turut dilantik adalah bekas exco Johor, Sheikh Umar Bagharib Ali daripada DAP sebagai Pengerusi Lembaga Perindustrian Nanas Malaysia (LPNM) dan bekas ahli Parlimen PKR bagi Kuala Kedah, Dr Azman Ismail sebagai Pengerusi Institut Penyelidikan dan Kemajuan Pertanian (MARDI).


436 kes aktif di Langkawi

Pulau peranginan Langkawi hari ini melaporkan 27 jangkitan baharu Covid-19, meningkat 10 kes berbanding 17 yang direkodkan semalam, menurut Pejabat Kesihatan Daerah Langkawi (PKDLangkawi).

Angka itu menjadikan kes aktif di enam mukim di pulau yang dipilih melaksanakan projek perintis gelembung pelancongan tempatan pada 16 September lalu, kepada 436 kes.

Sebanyak 11 daripada kes baharu hari ini dikesan menerusi saringan kontak rapat; tiga daripada Kluster Dah Teluk Nibung; dan masing-masing satu dikesan melalui saringan bergejala, saringan OKT dan saringan kendiri.

Secara keseluruhan, Langkawi merekodkan 5,762 kes positif sejak pandemik Covid-19 melanda negara awal tahun lalu, dengan 5,252 pesakit telah sembuh.

PKDLangkawi juga melaporkan keseluruhannya 74 kematian akibat Covid-19 direkodkan sehingga hari ini.


Rumah Terbuka bersama Sanusi cecah 50 ribu orang lebih, lapor Sinar Harian

Majlis Rumah Terbuka Aidilfitri yang dianjurkan kerajaan negeri Kedah dibanjiri orang ramai dengan sebuah portal melaporkan dianggarkan 50 ribu lebih hadirin pada majlis tersebut.

Menurut laporan portal Sinar Harian, majlis yang diadakan di kediaman rasmi Menteri Besar Kedah, Datuk Seri Muhammad Sanusi Md Nor di Seri Mentaloon mula dibanjiri orang ramai bermula jam 11 pagi semalam.

Suasana pekarangan Seri Mentaloon dipenuhi orang ramai yang hadir bagi memeriahkan Majlis Rumah Terbuka Aidilfitri yang dijadual berakhir pada 4 petang.

Sebanyak 28 menu disajikan kepada pengunjung yang dijangka mencecah 50,000 orang.

Muhammad Sanusi ketika ditemui menyatakan rasa gembira dengan kehadiran 30,000 pengunjung setakat jam 1 tengah hari tadi.

“Kehadiran di luar jangka hingga menu makanan ditambah lagi untuk jangkaan 10,000 hingga 15,000 orang lagi.

“Ini membuktikan serangan terhadap saya sebelum ini tidak beri kesan negatif, sebaliknya mendapat sambutan baik,” katanya dipetik laporan tersebut.

Sanusi juga menyifatkan sambutan luar jangka ini sebagai petanda baik kepada Perikatan Nasional (PN) untuk berdepan saingan Pilihan Raya Negeri (PRN) yang dijangka diadakan pertengahan tahun ini.


Harga model Perodua Alza baharu bermula pada RM62,500

Model baharu Perodua Alza yang dilancarkan hari ini akan dijual pada harga bermula RM62,500.

Pelancaran model kenderaan pelbagai guna (MPV) baharu itu diumumkan Pertubuhan Otomobil Kedua Sdn Bhd (Perodua) pada majlis yang dirasmikan Perdana Menteri, Datuk Seri Ismail Sabri Yaakob hari ini.

Menurut Perodua, model itu Alza akan secara rasmi pada harga RM62,500 untuk varian X, RM68,000 untuk varian H dan RM75,500 untuk varian AV (harga di Malaysia Barat dan tanpa insurans).

Model baharu Alza tersebut amat dinanti-nantikan rakyat Malaysia itu telah dibangunkan dengan pelaburan RM770 juta sejak April 2018.

Presiden dan Ketua Pegawai Eksekutif Perodua, Datuk Zainal Abidin Ahmad, berkata Perodua Alza serba baharu menerima lebih 30,000 tempahan sejak pembuat kereta kompak itu membuka tempahannya pada 23 Jun lalu, tertinggi dalam sejarah jenama itu.

Katanya, faktor lain adalah daya tarikan nilai keseluruhan pakej Perodua Alza serba baharu termasuk ciri keselamatan yang dipertingkatkan seperti enam beg udara, ciri ‘Bantuan Keselamatan Termaju’, tawaran digital yang dipertingkatkan, ruang yang luas dan keselesaan pemanduan yang lebih baik.

“Pencapaian ini disebabkan oleh beberapa faktor, antaranya ialah pelanggan ingin memanfaatkan sepenuhnya inisiatif pengecualian cukai jualan yang tamat tempoh pada 30 Jun lalu.

“Daripada lebih 200,000 tempahan yang kami terima buat masa ini, hampir 15 peratus adalah model Perodua Alza serba baharu,” katanya ketika majlis perasmian Perodua Alza serba baharu di sini, hari ini.

Turut hadir, Pengerusi Perodua, Tan Sri Asmat Kamaludin dan Presiden Daihatsu Motor Co, Soichiro Okudaira.

Zainal Abidin berkata, hampir 4,000 pelanggan telah menukar tempahan Perodua Alza kepada versi terkini walaupun sebelum pembukaan tempahannya diumumkan secara rasmi.

“Bermula hari ini, beberapa pelanggan kami akan menerima Perodua Alza serba baharu mereka daripada 195 bilik pameran jualan sah di seluruh negara.

“Selain itu, kami memberi jaminan kepada pelanggan yang menempah Perodua Alza serba baharu pada atau sebelum 30 Jun, mereka akan menerima kenderaan sebelum tarikh akhir 31 Mac 2023,” katanya.

Bagi mereka yang menempah Perodua Alza serba baharu pada atau sebelum 30 Jun 2022 dan menerima kenderaan mereka pada atau sebelum 31 Mac 2023 akan menikmati harga yang lebih rendah kerana mereka layak untuk inisiatif pengecualian cukai jualan.

Kerajaan baru-baru ini mengumumkan bahawa semua kenderaan yang ditempah pada atau sebelum 30 Jun masih boleh menikmati inisiatif pengecualian cukai jualan selagi kenderaan mereka didaftarkan pada atau sebelum 31 Mac 2023.


Penubuhan pusat data serantau Microsoft kejayaan buat Malaysia

GAMIS mengikuti rapat perkembangan Malaysia dalam sektor digital dan mengucapkan tahniah kepada kerajaan Malaysia dan Majlis Pekerjaan Negara kerana berjaya menubuhkan pusat data serantau yang pertama di Malaysia dengan kerjasama syarikat gergasi dunia, Microsoft.

Penubuhan pusat data serantau oleh Microsoft dijangka berupaya menjana pendapatan baharu AS$4.6 bilion (RM19 bilion), selain menyaksikan pelaburan berjumlah AS$1 bilion (RM4 bilion) dalam tempoh lima tahun akan datang.

Menurut Perdana Menteri Malaysia, Tan Sri Muhyiddin Yasin, dijangka sebanyak 19,000 peluang pekerjaan termasuk 4,000 pekerjaan dalam bidang teknologi maklumat (IT) bakal tersedia di Malaysia.

Inisiatif Microsoft bersama Malaysia turut akan memperlihatkan pemerkasaan sehingga sejuta rakyat Malaysia sehingga akhir 2023.

Penubuhan pusat data serantau di Malaysia akan menyediakan capaian kepada kemudahan Microsoft Cloud serba lengkap, termasuk Microsoft Azure, yang membolehkan sesiapa saja mereka cipta dengan tujuan khusus menggunakan perkhidmatan dan keupayaan awan meliputi perkomputeran, perangkaian, pangkalan data, analitik, kecerdasan buatan (AI) dan Internet Benda (IoT).

Di samping itu, capaian Microsoft 365 untuk berhubung, bekerjasama, bekerja secara jarak jauh dan belajar dalam talian dengan alat produktiviti inovatif, serta Dynamics 365 serta Power Platform, untuk membina dan menguruskan penyelesaian kritikal yang boleh diskala dengan aplikasi perniagaan pintar turut disediakan.

Segala kemudahan ini pastinya akan memberikan manfaat yang besar kepada pelajar khususnya mahasiswa di IPTA dan IPTS.

Justeru, GAMIS ingin mengajak kepada seluruh mahasiswa di Malaysia agar mempertingkatkan kemahiran dan pengetahuan terutama dalam sektor digital supaya Malaysia mampu berdaya saing dengan negara-negara maju yang lain di peringkat antarabangsa.

‘Memimpin Kebangkitan Mahasiswa’

Jabatan Kajian dan Intelektual
Gabungan Mahasiswa Islam Se-Malaysia (GAMIS)


Peringkat awal UMNO Arau calon Ismail Sabri jadi PM, kata Shahidan

Kenyataan bekas ahli Majlis Tertinggi (MT) parti, Datuk Seri Shahidan Kassim bahawa UMNO Bahagian Arau mencalonkan Datuk Seri Ismail Sabri Yaakob, menimbulkan persoalan adakah pendirian itu akan berubah kepada presiden parti Datuk Seri Ahmad Zahid Hamidi atau individu lain.

Ini kerana, dalam mesyuaratnya semalam (16 Oktober 2022), sebagaimana dinyatakan Shahidan, bahawa “pada peringkat awal” UMNO bahagian Arau mencadangkan Ismail Sabri sebagai Perdana Menteri (PM) kesepuluh jika Barisan Nasional (BN) menang Pilihan Raya Umum Ke-15 (PRU-15) nanti.

Katanya, keputusan itu dicapai sebulat suara pada mesyuarat UMNO bahagian yang diadakan semalam, selaras keputusan MT yang mencalonkan Ismail Sabri.

Pada sidang media selepas mesyuarat itu, Shahidan berkata:

“UMNO Bahagian Arau pada peringkat awal ini telah bersetuju dengan angkat tangan sebulat suara iaitu berdasarkan kepada keputusan majlis tertinggi dan juga perhimpunan khas iaitu mencadangkan supaya Dato Seri Ismail Sabri sebagai ‘posterboy’.

“Pada masa sama juga UMNO Bahagian Arau mencadangkan supaya Ismail Sabri sebagai PM selepas pilihan raya nanti.”

Shahidan sebelum ini adalah antara beberapa pemimpin UMNO lain yang dilihat bersikap kritis terhadap Zahid, namun menjelang PRU-15 ini beliau masih berharap dicalonkan semula untuk mempertahankan kerusi Parlimen Arau pada PRU-15 nanti, yang dimenanginya sejak 5 Mei 2013.

Bekas Menteri Besar Perlis dari 1995 hingga 2008 itu kini menjawat jawatan Menteri Wilayah Persekutuan dalam Kabinet kerajaan pimpinan Ismail Sabri, perlu mendapat watikah daripada Zahid sebagai Pengerusi BN, untuk bertanding di Arau.

Kelmarin (15 Oktober 2022), Shahidan menegur pimpinan tertinggi UMNO dan BN supaya tidak meletakkan calon sembarangan bertanding di kerusi boleh menang pada PRU-15 nanti.

Sehubungan itu, beliau mengingatkan kepada mereka yang teringin hendak menjadi calon agar tidak membuat kacau dengan selalu memperburuk-burukkan pemimpin lain.

Teguran itu, menyusul kenyataan Pengerusi Badan Perhubungan UMNO Perlis Datuk Seri Azlan Man yang mengatakan lima nama disenaraikan sebagai calon di setiap kawasan Parlimen di Perlis – Kangar, Padang Besar dan Arau.

Komen Azlan itu bertentangan dengan kenyataan lebih awal Shahidan bahawa UMNO Bahagian Arau hanya menyerahkan satu nama iaitu beliau sahaja untuk bertanding di kerusi Parlimen Arau.

Ketika krisis politik yang menyebabkan kerajaan Pakatan Harapan (PH) tumbang pada 2020, Shahidan mempertahankan dan menyifatkan Pengerusi Perikatan Nasional (PN) Tan Sri Muhyiddin Yassin sebagai penyelamat dan bukan pengkhianat seperti didakwa segelintir pihak.

Shahidan berkata, perkara itu tidak akan berlaku jika Ahli Parlimen Langkawi, Tun Dr Mahathir Mohamad yang juga bekas PM ke tujuh tidak meletakkan jawatannya pada Februari 2020.


Adun Lembah Jaya pengerusi baharu SPNB

Ahli Dewan Undangan Negeri (Adun) Lembah Jaya, Haniza Mohamed Talha dilantik sebagai Pengerusi Syarikat Perumahan Negara Berhad (SPNB) yang baharu berkuat kuasa 2 April.

Menurut kenyataan SPBN, Haniza yang juga Ahli Lembaga Pengarah Perbadanan Perumahan dan Hartanah Selangor, adalah graduan Ijazah Sarjana Muda Senibina Universiti Sheffield, United Kingdom dan berpengalaman luas dalam pembangunan perumahan negara.

Beliau juga pernah menjadi Exco Perumahan dan Kehidupan Bandar Selangor yang berperanan menyediakan 30,000 unit Rumah Mampu Milik (Rumah Selangorku) menjelang tahun 2023 dan setakat ini, sebanyak 10,615 unit telah siap dibina.

Jawatan Pengerusi SPNB kosong selepas penyandangnya, Datuk Hasbullah Osman yang juga Ahli Parlimen Gerik, meninggal dunia pada 16 November tahun lalu.


Individu pertama didakwa bawah Akta Perlindungan Pemberi Maklumat dibebaskan

Bekas Timbalan Ketua Pegawai Eksekutif (CEO) Education Malaysia Global Services (EMGS) dilepas dan dibebaskan oleh Mahkamah Sesyen Kuala Lumpur hari ini daripada pertuduhan menyebabkan seorang kakitangan dipecat setelah memberikan maklumat mengenai salah lakunya kepada Suruhanjaya Pencegahan Rasuah Malaysia (SPRM).

Hakim Suzana Hussin membebaskan Wafiy Abd Aziz, 37, selepas mendapati pihak pendakwaan gagal membuktikan kes prima facie terhadap tertuduh di akhir kes pendakwaan, menurut laporan Bernama.

“Setelah mendengar keterangan saksi-saksi pendakwaan, hujahan peguam dan pendakwa raya, mahkamah mendapati pihak pendakwaan gagal menunjukkan kes terhadap tertuduh.

“Dengan itu tertuduh dilepas dan dibebaskan daripada pertuduhan dan wang jaminan (RM15,000) dipulangkan manakala tarikh-tarikh perbicaraan yang ditetapkan sebelum ini dilapangkan,” kata Suzana.

Pertuduhan terhadap Wafiy adalah yang pertama mengikut Akta Perlindungan Pemberi Maklumat 2010 (Akta 711), sejak ia berkuat kuasa pada 2010.

Wafiy didakwa telah mengambil tindakan yang memudaratkan terhadap seorang pemberi maklumat dengan cara mengapi-apikan Pengerusi EMGS Datuk Abdul Rahman Mohamed Shariff supaya menandatangani dokumen penamatan pekerjaan ke atas lelaki terbabit sebagai suatu tindakan balas terhadap pendedahannya berkenaan kelakuan tidak wajar tertuduh kepada SPRM.

Dia dituduh melakukan perbuatan itu di Pejabat EMGS di Jalan Mayang Sari di sini, pada 9 Jan 2020.

Pertuduhan mengikut Seksyen 10(3)(b) Akta Perlindungan Pemberi Maklumat 2010 dan boleh dihukum di bawah Seksyen 10(6) akta sama, yang membawa hukuman denda maksimum RM100,000 atau penjara sehingga 15 tahun atau kedua-duanya.

Wafiy diwakili peguam Datuk Dr Baljit Singh Sidhu manakala pendakwaan dikendalikan Timbalan Pendakwa Raya SPRM Mohd Afif Ali.

Perbicaraan kes itu bermula 27 April 2021 dengan 17 saksi pendakwaan memberi keterangan termasuk dua saksi utama iaitu Abdul Rahman dan CEO EMGS Shahinuddin Shariff.


4 ADUN Bersatu Pulau Pinang tetap hadir ke persidangan DUN

Kesemua empat Ahli Dewan Undangan Negeri (ADUN) pembangkang daripada Perikatan Nasional (PN) di Pulau Pinang, yang gagal menghalang usul pengosongan kerusi yang disandang, tetap akan hadir pada persidangan Dewan Undangan Negeri (DUN), Isnin ini.

Empat ADUN tersebut dipilih pada pilihan raya lalu dan masih berkhidmat kepada pengundi di kawasan mereka sehingga Pilihan Raya Negeri (PRN) diadakan kelak.

ADUN Seberang Jaya Dr Afif Bahardin berkata mereka sedia berhadapan dengan sebarang kemungkinan, termasuk jika diminta meninggalkan bangunan DUN, sekiranya usul berkenaan diluluskan, lapor Bernama.

“Kami akan hadir bagi mempertahankan kedudukan kami ketika perbahasan usul itu, khususnya berkenaan kelompangan yang terdapat dalam Perkara 14A, Fasa 1 Perlembagaan Pulau Pinang. Akta itu tidak memberi kuasa kepada Speaker bagi membolehkan sesebuah kerusi dikosongkan, selain definisi tindakan melompat parti yang tidak jelas.

“Apa yang dilakukan kerajaan negeri ialah mereka mahu merampas mandat yang sudah ditentukan rakyat, menerusi usul mengosongkan kerusi DUN dan mereka sesuka hati mahu menentukan siapa yang sepatutnya berada di dewan (DUN), sedangkan yang memilih kami adalah rakyat (pengundi),” katanya pada sidang akhbar.

Tiga lagi Adun yang berkenaan ialah Zulkifli Ibrahim (Sungai Acheh), Khaliq Mehtab Mohd Ishaq (Bertam) dan Zolkifly Md Lazim (Telok Bahang) yang memenangi Pilihan Raya Umum Ke-14 (PRU-14) atas tiket Pakatan Harapan (PH) pada Mei 2018.

Sebelum ini, Ketua Menteri Chow Kon Yeow dilaporkan berkata sidang DUN yang dijadual Isnin ini, akan membentangkan satu usul bagi tujuan pengosongan empat kerusi DUN berkenaan, berikutan keputusan Mahkamah Persekutuan terhadap kesahihan klausa dan perkara di dalam Perlembagaan negeri yang melarang wakil rakyat melompat parti.

Ia susulan keputusan panel tujuh hakim Mahkamah Persekutuan pada Ogos tahun lalu yang memutuskan peruntukan di bawah Enakmen Anti Lompat parti Pulau Pinang adalah sah dan berperlembagaan.

ADUN, hadir, persidangan DUN, pembangkang, usul kosongkan kerusi


Pembelaan tak nafikan Zahid terima rasuah: Hujah penutup pendakwaan

Peguam yang mewakili Datuk Seri Ahmad Zahid Hamidi tidak pernah mempertikaikan rasuah berjumlah jutaan wang tunai yang didakwa diterima Presiden UMNO itu, mempunyai kaitan secara langsung dengan peranannya sebagai Menteri Dalam Negeri dari 2013 hingga 2018, Mahkamah Tinggi diberitahu hari ini.

Timbalan Pendakwa Raya Datuk Wan Shaharuddin Wan Ladin sebelum ini mencabar pembelaan yang mengemukakan wujud pendakwaan terpilih terhadap Zahid.

Beliau berhujah bahawa pihak pembelaan telah berusaha untuk “memancing” nama individu berprofil tinggi lain daripada lejar yang dimiliki oleh Ultra Kirana Sdn Bhd (UKSB) – syarikat yang dianugerahkan sistem visa asing, yang merupakan asas pertuduhan terhadap Zahid – tetapi tidak menafikan kewujudannya.

Lejar itu disediakan oleh bekas Pengurus Pentadbiran UKSB, David Tan Siong Sun untuk tujuan simpan kira-kira pembayaran tunai yang dibuat oleh UKSB kepada pelbagai ahli politik, kakitangan kerajaan dan Zahid sendiri.

“Mereka telah menggunakan lejar untuk menyokong pembelaan terhadap pendakwaan terpilih. Versi pembelaan nampaknya bukan sahaja tertuduh menerima wang daripada UKSB tetapi ada watak lain yang turut menerima wang daripada UKSB.

“Tetapi adalah penghujahan kami bahawa wang yang diterima oleh tertuduh mempunyai kaitan langsung dengan portfolionya ketika itu,” kata Wan Shaharuddin dalam penghujahan lisan menutup kes pendakwaan di hadapan hakim Datuk Mohd Yazid Mustafa, seperti dilapor MalayMail.

Memandangkan pihak pembelaan gagal mencabar kesahihan lejar dan nama kod Zahid dirujuk, Wan Shaharuddin berkata kandungan lejar itu mengesahkan keterangan tiga saksi penting yang memberi keterangan berhubung penerimaan Zahid terhadap pembayaran tunai bulanan daripada syarikat itu.

Tiga saksi pendakwaan ialah bekas Pengarah UKSB Wan Quoris Shah Wan Abdul Ghani dan Harry Lee Vui Khiun, dan Tan.

“Lee, Wan Quoris dan Tan menyokong satu sama lain dan kandungan lejar itu bagi menguatkan keterangan mereka,” kata Wan Shaharuddin.

Lee sebelum ini memberi keterangan bahawa Zahid menerima bayaran tunai bulanan ratusan ribu dolar Singapura antara 2014 dan 2018, termasuk lawatan ke luar negara yang ditaja, daripada UKSB berhubung kontrak VLN kerajaan Persekutuan semasa dia berkhidmat sebagai Menteri Dalam Negeri.

Bagi percubaan pihak pembelaan untuk menggambarkan saksi utama pendakwaan sebagai tidak boleh dipercayai, Wan Shaharuddin berkata artikel berita yang mengandungi penafian yang dibuat oleh penerima lain yang didakwa termasuk ahli politik terkenal, dianggap tidak boleh diterima di sisi undang-undang.

Beliau kemudian meminta mahkamah untuk mengabaikan mereka dan menghapuskan mereka daripada rekod.

Terdahulu, Timbalan Pendakwa Raya Abdul Malik Ayob juga cuba meyakinkan mahkamah bahawa Zahid menerima wang itu sebagai suapan untuk dirinya sendiri sebagaimana keterangan saksi utama UKSB.

Abdul Malik berkata UKSB tidak membayar wang itu ke dalam akaun bank UMNO mahupun mendapatkan resit untuk pembayaran, selain menambah bahawa Zahid sendiri tidak menolak wang itu apabila diserahkan kepadanya.

“Sumbangan itu dibuat secara tunai diserahkan kepada tertuduh secara peribadi dan tidak pernah dibayar ke dalam akaun UMNO walaupun bayaran itu dikatakan sumbangan politik,” katanya.

Sebagai contoh, katanya, Zahid mencadangkan dia memerlukan wang tunai dalam mata wang dolar Singapura.

Katanya, Lee dan Wan Quoris yang memutuskan untuk membayar SGD200,000, SGD300,000 dan SGD520,0000 kepada Zahid setiap bulan.

Zahid juga merupakan Naib Presiden UMNO dan pemangku Timbalan Presiden parti itu antara 2014 dan 2018 apabila wang itu diterima.

Mengikut fakta kes, UKSB memeterai beberapa perjanjian dengan kerajaan Malaysia dan Kementerian Dalam Negeri bagi perkhidmatan kemudahan sistem Visa Luar Negara (VLN) dengan mengendalikan beberapa Pusat Setempat (OSC) di China mulai 2012.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan bersambung.


Lelaki bogel tunggang motosikal ditahan disyaki bunuh isteri, bayi

Seorang lelaki yang dilihat menunggang motosikal dalam keadaan berbogel ditahan atas dakwaan membunuh seorang wanita berusia 26 tahun dan bayi tiga bulan di Johor Bahru hari ini.

Ketua Polis Daerah Johor Bahru Selatan Asisten Komisioner Raub Selamat berkata suspek berusia 24 tahun itu ditahan di Permas Jaya, kira-kira dua jam selepas laporan pembunuhan di sebuah rumah di Bakar Batu, Johor Bahru.

“Bertindak atas maklumat yang diterima, sepasukan anggota Jabatan Siasatan Jenayah Daerah bersama Ketua Polis Balai Permas Jaya berjaya mengesan suspek dan menahannya di Permas Jaya sekitar jam 2.45 petang.

“Suspek yang berbogel ketika ditahan adalah penunggang motosikal yang tular di media sosial,” katanya dalam satu kenyataan di sini.

Raub berkata, sebilah pisau pemotong daging turut dirampas daripada suspek bersama motosikal yang dilihat dalam video itu.

Kes disiasat mengikut Seksyen 302 Kanun Keseksaan kerana membunuh.

Sementara itu, Harian Metro melaporkan, Rosman Ahmad, 58, berkata dia menerima panggilan telefon daripada anak sulungnya yang memaklumkan terdapat masalah di rumah anak ketiganya yang berusia 26 tahun sebelum bergegas ke lokasi kejadian.

“Apabila saya sampai, anak pertama dan kedua sudah ada di sini (rumah keluarga anak ketiga), saya lihat anak perempuan saya terbaring depan pintu rumah dengan luka di leher macam dikelar.

“Cucu lelaki saya, juga terdapat luka di leher, ketika itu ada jururawat sedang mengendongnya. Tetapi, saya difahamkan cucu saya ditemui di sisi ibunya,” katanya

Wanita itu dan anak tunggalnya, Hans Mohd Thakif Amir berusia kira-kira dua bulan, ditemukan sudah meninggal dunia, dipercayai dikelar suaminya berumur 25 tahun.

Lelaki itu pula dilaporkan melarikan diri sejurus kejadian itu dengan menaiki motosikal dalam keadaan berbogel.


“Notis muflis kerana saya jadi pilihan PM pada PRU15”

Datuk Seri Najib Razak mendakwa notis muflis dihantar Lembaga Hasil Dalam Negeri (LHDN) hari ini disebabkan beliau menjadi pilihan rakyat sebagai calon perdana menteri (PM) pada Pilihan Raya Umum Ke-15 (PRU15) nanti.

Najib dengan yakinnya berkata notis tersebut yang dihantar kepadanya pada ketika perbicaraan rayuan kesnya sedang berjalan adalah disebabkan popularitinya di kalangan rakyat.

“Saya yakin, masa notis muflis ini adalah berkaitan dengan tiga isu, pertama undian dijalankan penyelidikan UUM (Universiti Utara Malaysia) dan Utusan TV melibatkan 60,000 responden menunjukkan yang saya adalah perdana menteri pilihan bagi PRU15 dengan separuh dari undian manakala PM pada masa ini jauh di belakang dan hanya menduduki tempat keempat.

“Barisan Nasional (BN) pula gabungan pilihan pertama dalam undian manakala Perikatan Nasional (PN) di tempat tercorot,” katanya dalam kenyataan panjang di akaun Facebooknya.

Keputusan UMNO semasa Perhimpunan Agung UMNO 2020 (PAU) lalu yang memutuskan kerjasama dengan Bersatu dan PN juga punca notis tersebut dihantar, kata Najib lagi.

Najib juga mendakwa notis LHDN tersebut juga adalah usaha untuk menghalang beliau daripada membersihkan dirinya yang sedang berdepan perbicaraan di mahkamah ketika ini.

“Saya akan kehilangan semua wang simpanan yang saya kumpulkan semasa bekerja dalam perkhidmatan kerajaan di mana ia sekarang digunakan untuk menyara hidup dan membayar peguam saya.

“Bagaimana saya nak membela diri dan membersihkan nama saya dalam kes-kes mahkamah jika saya dibankrapkan, akaun bank saya dibeku, pendapatan dari jawatan ahli parlimen dihentikan dan akibatnya, saya tidak dapat mengupah peguam bela?” katanya lagi.

Meskipun ditekan sehingga tahap ini, Najib berkata tidak tunduk kepada tekanan terhadapnya yang disifatkan sebagai zalim.

“Saya tidak akan tunduk kepada individu yang menyalahgunakan undang-undang negara ini untuk menzalimi saya atas dasar politik dan ketamakan untuk berpaut pada kuasa,” katanya.

Media hari ini mendedahkan dalam notis bertarikh 4 Februari Najib dikehendaki membayar RM1.69 bilion berserta faedah lima peratus setiap bulan atau RM45.9 juta daripada tarikh mahkamah mengeluarkan perintah.

Pada 22 Julai lalu, Mahkamah Tinggi memutuskan bahawa Najib perlu membayar tunggakan cukai pendapatan tambahan berjumlah RM1.69 bilion kepada Kerajaan Malaysia.


Satu lagi PPS dibuka di kawasan Parlimen Mat Maslan, mangsa naik 29 orang

Banjir kilat yang melanda di beberapa kawasan Parlimen Pontian, tempat Setiausaha Agung UMNO, Datuk Seri Ahmad Maslan menyebabkan satu pusat pemindahan sementara (PPS) dibukan semalam.

PPS di Sekolah Kebangsaan (SK) Seri Anom bagi menampung mangsa banjir yang meningkat menjadi 29 orang setakat pagi ini berbanding hanya 22 orang sahaja malam tadi, menurut laporan.

Jawatankuasa Pengurusan Bencana Daerah (JPBD) dalam satu kenyataan memberitahu PPS yang mula beroperasi pada 4 petang itu menempatkan 19 orang daripada empat keluarga melibatkan penduduk dari Kampung Parit Haji Mohamad Sanglang.

Sementara itu, jumlah mangsa banjir yang masih ditempatkan di PPS SK Sungai Linau di Kluang yang menempatkan penduduk dari Kampung Sungai Linau menurun kepada 10 orang daripada dua keluarga pagi ini.

Banjir kilat di negeri itu berlaku berikutan hujan lebat yang turun melebihi dua jam sejak 10 pagi Ahad lepas.


Selepas dimalukan, Syed Saddiq merajuk Anwar pilih dua bekas ADUN UMNO

Parti Ikatan Demokratik Malaysia (MUDA) mengambil sikap berkecuali pada Pilihan Raya Negeri (PRN) Melaka 20 Nov ini, kata Presidennya Syed Saddiq Syed Abdul Rahman.

Syed Saddiq merajuk dengan Ketua Pembangkang Datuk Seri Anwar Ibrahim yang mencalonkan kembali dua bekas Ahli Dewan Undangan Negeri (ADUN) Datuk Seri Idris Haron (BN-Sungai Udang) dan Datuk Nor Azman Hassan (BN-Pantai Kundor).

PRN Melaka terpaksa diadakan apabila Dewan Undangan Negeri dibubarkan selepas Idris dan Nor Azman bersama Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas), menarik sokongan terhadap kepimpinan Ketua Menteri ketika itu Datuk Seri Sulaiman Md Ali.

Syed Saddiq berkata rundingan MUDA untuk menyertai PRN Melaka bersama PH bermula sejak dua minggu lepas dan banyak perkara dibincangkan untuk memastikan niat parti itu menyatupadukan pembangkang tercapai.

Menurutnya pendirian PH untuk terus mencalonkan pemimpin politik yang menjadi punca PRN Melaka diadakan menyebabkan parti itu mengambil pendirian untuk tidak bersama dengan PH.

“Kita telah buat pendirian untuk berkecuali dalam pilihan raya ini dan fokus kita adalah kepada Pilihan Raya Umum ke-15 (PRU15), serta fokus untuk memantapkan politik khidmat,” katanya pada sidang akhbar secara dalam talian hari ini.

Pengerusi Pakatan Harapan, Anwar hari ini mengumumkan Idris akan bertanding di kerusi Asahan iaitu kerusi tradisi PKR, manakala Nor Azman kekal di Pantai Kundor iaitu kerusi tradisi Amanah.

MUDA yang ditubuhkan Syed Saddiq pada 17 Sept tahun lepas belum diluluskan pendaftarannya oleh Jabatan Pendaftaran Pertubuhan (RoS) sebagai parti politik, dan Syed Saddiq pada 27 Okt dilaporkan berkata pihaknya sedang berunding dengan PH bagi meletakkan calon MUDA pada PRN Melaka.

Tarikh mengundi PRN Melaka ditetapkan pada 20 Nov manakala penamaan calon pada 8 Nov dan undi awal 16 Nov.


Sri Lanka sahkan peletakan jawatan Gotabaya Rajapaksa sebagai Presiden

Speaker Parlimen Sri Lanka Mahinda Yapa Abeywardena pada Jumaat mengesahkan Gotabaya Rajapaksa telah meletak jawatan sebagai presiden negara itu.

Gotabaya menghantar surat peletakan jawatannya menerusi e-mail pada Khamis selepas tiba di Singapura dari Maldives, setelah melarikan diri dari Sri Lanka dengan pesawat tentera pada Rabu berikutan protes besar-besaran terhadap pemerintahannya, lapor Bernama.

Beliau sebelum ini telah melantik Perdana Menteri Ranil Wickremesinghe sebagai pemangku presiden.

“Gotabaya sudah letak jawatan secara sah,” kata Abeywardana.

Gotabaya yang menjadi presiden pada November 2019 merupakan seorang pegawai tentera bersara yang memainkan peranan penting dalam menamatkan perang saudara Sri Lanka selama beberapa dekad.

Speaker Parlimen Maldives Mohamed Nasheed dalam hantaran media sosial pada Khamis turut mendedahkan Gotabaya kini bukan lagi presiden.

“Presiden GR telah meletak jawatan. Saya harap Sri Lanka kini boleh bergerak ke hadapan. Saya percaya Presiden tidak akan meletak jawatan jika beliau masih berada di Sri Lanka, kerana bimbang nyawanya terancam. Saya memuji tindakan bertimbang rasa kerajaan Maldives. Tahniah kepada rakyat Sri Lanka,” ciap Nasheed di Twitter.

Ramai rakyat Sri Lanka mengkritik Maldives kerana membantu Gotabaya melarikan diri. Peletakan jawatan Gotabaya menandakan kejatuhan hebat puak Rajapaksa selepas memegang tampuk politik Sri Lanka selama dua dekad.

Adiknya Basil Rajapaksa, yang memiliki kerakyatan Amerika, berhenti sebagai menteri kewangan pada April, manakala abangnya Mahinda Rajapaksa meletak jawatan sebagai perdana menteri pada Mei.


23.8% kanak-kanak terima vaksin

Seramai 846,486 atau 23.8 peratus kanak-kanak berusia antara 5 hingga di bawah 12 tahun, telah menerima dos pertama vaksin Covid-19 sejak PICKids dilancarkan 3 Februari lalu.

Menurut laman sesawang CovidNOW yang dikemas kini pagi ini, semalam sahaja seramai 40,588 kanak-kanak menerima suntikan itu dalam usaha memastikan golongan berkenaan tidak dijangkiti Covid-19, terutama varian Omicron yang mudah menular dan menjangkiti.

Sementara itu, data Kementerian Kesihatan (KKM) juga menunjukkan 14,578,408 individu dewasa atau 62.0 peratus, telah menerima dos penggalak sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021.

Semalam sahaja sebanyak 58,455 individu dewasa menerima suntikan dos penggalak.

Sementara itu, sejak 24 Februari 2021 hingga semalam, seramai 22,948,424 atau 97.5 peratus populasi dewasa telah lengkap divaksinasi, manakala 23,228,204 atau 98.7 peratus lagi menerima sekurang-kurangnya satu dos.

Semalam saja, sebanyak 58,455 dos diberikan kepada golongan itu, termasuk 535 dos pertama dan 328 dos kedua.

Sejak 8 September tahun lalu hingga semalam juga seramai 2,800,661 atau 90.0 peratus remaja berusia 12 hingga 17 tahun telah lengkap divaksinasi, manakala 2,894,898 atau 93.0 peratus lagi menerima sekurang-kurangnya satu dos.

Keseluruhannya sebanyak 67,089,834 dos vaksin telah diberikan kepada populasi Malaysia, termasuk rakyat asing, sejak PICK dilancarkan pada 24 Februari tahun lalu.

Daripada jumlah itu, 25,749,085 atau 78.8 peratus daripada populasi Malaysia telah lengkap divaksinasi, dan 26,969,588 atau 82.5 peratus lagi menerima sekurang-kurangnya satu dos.


Ketua Militan Indonesia terbunuh ditembak polis

Pasukan Keselamatan Indonesia mengesahkan kejayaan menembak mati seorang Ketua Kumpulan Militan Mujahidin Indonesia Timur (MIT) yang bekerjasama dengan kumpulan pengganas, Negara Islam Iraq dan Syria (ISIS).

Operasi yang dijalankan dengan kerjasama tentera dan polis itu mengorbankan Ali Kalora dalam satu tembakan di sebuah kampung di Pulau Sulawesi semalam.

Manakala, seorang lagi anggota militan turut terkorban dalam serangan tersebut iaitu Jaka Ramadhan, yang dikenali sebagai Ikrima dan pihak polis masih memburu empat lagi anggota MIT yang lain.

Dalam operasi tersebut, pihak berkuasa berjaya menemui bahan letupan, senapang M-16 dan dua bilah parang yang dipercayai akan digunakan dalam rancangan serangan kumpulan itu.

Pada 2016, Kalora telah mengambil alih pimpinan MIT setelah pihak polis berjaya membunuh ketuanya, Santoso.

Pihak Berkuasa Indonesia yakin, MIT bertanggungjawab dalam beberapa kes pembunuhan kejam empat penduduk di kampung Sulawesi pada November tahun lalu.

Sebelum ini, Ketua MIT Santoso menjadi militan yang paling dikehendaki di Indonesia dan merupakan salah seorang pengikut setia kepada kumpulan pengganas ISIS.

Penganalisis dari Universiti Indonesia, Ridwan Habib memaklumkan kumpulan MIT yang berpusat di Sulawesi ini tidak akan dapat bertahan selepas kematian dua ketuanya walaupun terdapat pandangan bahawa anggota MIT yang melarikan diri itu akan terus menentang pasukan polis.

“Terdapat ideologi anggota MIT, dengan mencari kematian itu akan membawa mereka masuk terus ke syurga. Dan tidak mustahil, sekiranya ketua mereka mati, mereka juga akan mencari kematian. Tidak mustahil sekiranya akan ada penubuhan baharu (MIT) atau pemilihan pemimpin baharu” katanya lapor Reuters.

Bulan lalu, polis Indonesia sudah menahan 53 anggota militan yang disyaki telah merancang serangan pada hari kemerdekaan Indonesia.

Pada tahun 2002, serangan militan Islam terburuk di Republik tersebut berlaku di pulau pelancongan Bali, ia mengorbankan lebih 202 orang dan kebanyakannya melibatkan pelancong asing.


Tentang kesahihan amalan dan fadilat Syaaban dan Nisfu Syaaban

Soalan: Dr Asri yang dikasihi, sekarang kita berada dalam Bulan Syaaban. Apakah amalan yang patut kita lakukan. Saya dengar macam-macam pendapat. Ada kata banyak amalan Bulan Syaaban yang dibuat orang itu tidak ada dalil.

Contohnya malam Nisfu Syaaban. Ada kata palsu. Ada kata memang ada dalil. Saya baca di internet pun macam-macam pandangan. Saya ingin beramal dengan amalan yang betul. Bolehkah Dr Asri huraikan?

Anisah, Bangi.

Jawapan Dr MAZA: Saudari Anisah yang dikasihi, sikap saudari yang ingin memastikan ketepatan amalan amat dipuji. Agama ini bukan diikuti tanpa dipastikan kesahihan, atau diikuti tanpa faham. Agama berpaksikan dalil yang diiktiraf. Sesuatu yang tidak berasaskan sumber yang sah iaitu al-Quran dan hadis-hadis yang sabit tidak boleh disandarkan kepada Islam.

Dalam masa yang sama, tidaklah pula kita mudah menafikan sesuatu perkara dengan menyatakan ia bukan dari ajaran Islam, sebelum kita benar-benar pasti memang tidak wujud dalil dalam hal tersebut.

Mengenai soalan saudari, saya jawab berdasarkan perkara-perkara berikut;

1. Hadis-hadis yang berhubung kelebihan atau amalan pada Bulan Syaaban, ada yang sabit dan ada yang tidak. Bahkan terdapat juga amalan-amalan Bulan Syaaban yang diamalkan oleh sesetengah masyarakat itu, hanya ikutan yang tidak mempunyai apa-apa sumber.

Ini seperti amalan sesetengah masyarakat yang membuat juadah khas Bulan Sya’ban dan seumpamanya. Banyak buku-buku yang dijual tentang kelebihan Rejab dan Syaaban itu tidak berasaskan hadis-hadis yang sahih.

2. Dalam sejarah ilmu hadis, ramai pemalsu hadis memang gemar membuat hadis-hadis palsu yang berkaitan dengan fadilat-fadilat. Ini seperti mereka mengada-adakan fadilat-fadilat bulan tertentu, surah tertentu dan seumpamanya. Mereka akan mengaitkannya pula dengan amalan tertentu seperti solat khusus, doa khusus, puasa khusus pada hari atau bulan yang dikaitkan dengan fadilat itu.

Al-Imam Ibn al-Salah ( meninggal 643H) menyebut:

“Ada beberapa golongan yang membuat hadis palsu, yang paling bahaya ialah puak yang menyandarkan diri mereka kepada zuhud (golongan sufi). Mereka ini membuat hadis palsu dengan dakwaan untuk mendapatkan pahala. Maka orang ramai pun menerima pendustaan mereka atas thiqah (kepercayaan) dan kecenderungan kepada mereka.

Kemudian bangkitlah tokoh-tokoh hadis mendedahkan keburukan mereka ini dan menghapuskannya. AlhamdulilLah”.( Ibn al-Salah, `Ulum al-Hadis, m.s. 99, Beirut: Dar al-Fikr al-Mu`asir).

3. Antara hadis palsu yang direka mengenai bulan-bulan: “Rejab bulan Allah, Syaaban bulanku dan Ramadhan bulan umatku”. Ini adalah hadis palsu yang direka oleh Ibn Jahdam (meninggal 414H) (lihat: Ibn Qayyim al-Jauziyyah, al-Manar al-Munif fi al-Sahih wa al-Dha`if, m.s. 95, Halab: Maktab al-Matbu`at al-Islamiyyah).

Beliau adalah seorang guru sufi di Mekah. Dia juga dituduh membuat hadis palsu mengenai solat Raghaib iaitu solat pada jumaat pertama bulan Rejab( lihat: al-Imam al-Zahabi, Mizan al-`Itidal fi Naqd al-Rijal,. 5/173, Beirut: Dar al-Kutub al-`Ilmiyyah).

4. Kata al-Imam Ibn Qayyim al-Jauziyyah (wafat 751H):

“Hadis-hadis mengenai solat Raghaib pada jumaat pertama bulan Rejab kesemuanya itu adalah palsu dan dusta ke atas Rasulullah s.a.w. Begitu juga semua hadis mengenai puasa bulan Rejab dan solat pada malam-malam tertentu adalah dusta ke atas Nabi s.a.w.

Demikian juga hadis-hadis mengenai solat pada malam Nisfu Syaaban (kesemuanya adalah palsu). Solat-solat ini direka selepas empat ratus tahun munculnya Islam”. (Ibn al-Qayyim, al-Manar al-Munif, m.s. 95-98).

5. Namun tidak boleh dinafikan bahawa di sana juga terdapat hadis-hadis yang sahih mengenai kelebihan Bulan Sya’ban. Antaranya apabila bertanya Usamah bin Zaid Nabi s.a.w mengapa baginda banyak berpuasa pada Bulan Syaaban, Nabi s.a.w menjawab:

ذَلِكَ شَهْرٌ يَغْفُلُ النَّاسُ عَنْهُ بَيْنَ رَجَبٍ وَرَمَضَانَ، وَهُوَ شَهْرٌ تُرْفَعُ فِيهِ الْأَعْمَالُ إِلَى رَبِّ الْعَالَمِينَ، فَأُحِبُّ أَنْ يُرْفَعَ عَمَلِي وَأَنَا صَائِمٌ

“Itulah bulan yang manusia lalai mengenainya; antara Rejab dan Ramadan. Padanya (Bulan Syaaban) diangkat amalan hamba-hamba Allah. Aku suka tidak diangkat amalanku, melainkan aku dalam keadaan berpuasa” (Riwayat Ahmad, al-Nasai dll, dinilai hasan).

Aisyah r.aha juga menyebut: “Aku tidak pernah melihat Rasulullah s.a.w berpuasa dalam bulan lain lebih daripada puasa Syaaban. Baginda pernah berpuasa Syaaban sepenuhnya, kecuali hanya beberapa hari (tidak puasa)” (Riwayat al-Bukhari dan Muslim).

6. Hadis-hadis yang disebut di atas dan riwayat-riwayat yang lain menunjukkan kita amat digalakkan berpuasa sunat pada Bulan Syaaban. Perbuatan berpuasa pada Bulan Syaaban adalah sunnah yang sabit daripada Nabi s.a.w. Amalan sebahagian masyarakat yang suka berpuasa pada Bulan Syaaban adalah amalan soleh.

7. Adapun Nisfu Syaaban, atau pertengahan Syaaban (15 haribulan), terdapat hadis yang sahih tentang kelebihannya di samping banyak hadis palsu mengenainya. Namun, tidak terdapat hadis yang sabit mengenai amalan khusus seperti solat khas pada malam tersebut.

Kata al-Imam al-Nawawi (meninggal 676H) dalam kitabnya yang masyhur al-Majmu’ Syarh al-Muhazzab:

“Solat yang dikenali dengan solat al-Raghaib iaitu dua belas rakaat ditunaikan antara Maghrib dan Isyak pada Jumaat pertama Bulan Rejab, juga Solat Malam Nisfu Syaaban sebanyak seratus rakaat; kedua-dua solat ini bidah lagi mungkar yang jelek.

Jangan kamu terpengaruh disebabkan keduanya disebut dalam Kitab Qut al-Qulub dan Ihya ‘Ulum al-Din. Jangan juga terpengaruh dengan hadis yang disebut dalam dua kitab berkenaan kerana kesemuanya palsu. Jangan kamu terpengaruh dengan sesetengah imam yang keliru mengenai kedudukan hadis-hadis kedua solat berkenaan” (4/56. Beirut: Dar al-Fikr).

Al-Imam al-Syaukani (meninggal 1250H) menyebut dalam al-Fawaid al-Majmu’ah fi al-Ahadith al-Maudu’ah: “Telah diriwayatkan mengenai solat malam Nisfu Syaaban dari pelbagai riwayat, kesemuanya batil lagi palsu” (ms 72. Mekah: Maktabah Mustafa Baz).

8. Pun begitu tidak dinafikan ada hadis yang sahih Nabi s.a.w menyebut:

إِنَّ اللَّهَ لَيَطَّلِعُ فِي لَيْلَةِ النِّصْفِ مِنْ شَعْبَانَ فَيَغْفِرُ لِجَمِيعِ خَلْقِهِ إِلَّا لِمُشْرِكٍ أَوْ مُشَاحِنٍ

“Allah melihat kepada hamba-hambaNya pada malam nisfu Syaaban, maka Dia ampuni semua hamba-hambaNya kecuali musyrik (orang yang syirik) dan yang bermusuh (orang benci membenci) (Riwayat Ibn Hibban, al-Bazzar dan lain-lain. Al-Albani menilai sahih dalam Silsilah al-Ahadith al-Sahihah 3/135).

Maka, sewajarnya apabila hal ini diberitahu oleh Nabi s.a.w, maka kita melakukan amalan-amalan yang soleh pada malam berkenaan dan mengelakkan apa yang Allah benci. Syirik dan permusuhan antara muslim adalah sebab seseorang itu tidak diampunkan. Selain itu dua dosa tersebut, mudah-mudahan kita semua diampunkan.

9. Dr Yusuf al-Qaradawi ada mengulas tentang amalan malam Nisfu Syaaban dengan katanya: “Tidak pernah diriwayatkan daripada Nabi s.a.w. dan para sahabat bahawa mereka berhimpun di masjid untuk menghidupkan malam nisfu Syaaban, membaca doa tertentu dan solat tertentu seperti yang kita lihat pada sebahagian negeri orang Islam. Bahkan di sebahagian negeri, orang ramai berhimpun pada malam tersebut selepas maghrib di masjid.

Mereka membaca surah Yasin dan solat dua raka`at dengan niat panjang umur, dua rakaat yang lain pula dengan niat tidak bergantung kepada manusia, kemudian mereka membaca do`a yang tidak pernah dipetik dari golongan salaf (para sahabah, tabi`in dan tabi’ tabi`in).

Ianya satu doa yang panjang, yang menyanggahi nas-nas (al-Quran dan Sunnah) serta bercanggahan dan bertentangan pula isi kandungannya…perhimpunan (malam nisfu Syaaban) seperti yang kita lihat dan dengar yang berlaku di sebahagian negeri orang Islam adalah bidah dan diada-adakan.

Sepatutnya kita melakukan ibadat sekadar yang dinyatakan dalam nas. Segala kebaikan itu ialah mengikut salaf, segala keburukan itu ialah bidah golongan selepas mereka, dan setiap yang diadakan-adakan itu bidah, dan setiap yang bidah itu sesat dan setiap yang sesat itu dalam neraka” (Dr. Yusuf al-Qaradawi, Fatawa Mu`asarah, 1/382-383, Beirut: Dar Uli al-Nuha, Beirut).

10. Apa yang disebut oleh Dr al-Qaradawi itu adalah kaedah umum. Sesuatu masyarakat atau seseorang individu mungkin mempunyai keuzuran yang tersendiri. Kemungkinan mereka tidak tahu, atau mereka dihalang ilmu untuk sampai kepada mereka dan seumpamanya.

Kemungkinan besar jika mereka tahu, mereka tidak akan melakukan hal yang demikian. Tujuan mereka baik, cuma cara sahaja yang wajar dibaiki. Galakan berdoa dan memohon keampunan pada malam Nisfu Syaaban ada asasnya. Penentuan cara sedemikian itu, tidak ditunjukkan oleh nas yang sahih.


Mat Maslan gembira kongsi jawatan timbalan menteri dengan DAP

Setiausaha Agung UMNO Datuk Seri Ahmad Maslan gembira dan berterima kasih kepada Datuk Seri Anwar Ibrahim apabila melantik beliau sebagai Timbalan Menteri Kewangan dalam kerajaan Pakatan Harapan (PH)-UMNO.

Ahmad yang juga Ahli Parlimen Pontian akan berkongsi jawatan itu dengan rakan baharunya daripada DAP, yang juga Ahli Parlimen Bukit Mertajam Steven Sim Chee Keong.

Pelantikan kedua-duanya diumumkan Anwar malam tadi, yang turut menyenaraikan barisan timbalan menteri kerajaan PH-UMNO.

Dalam Twitternya , Ahmad berjanji berpegang kepada prinsip mulia dalam memberikan perkhidmatan sebagai Timbalan Menteri Kewangan.

Beliau turut berjanji akan memberi perkhidmatan terbaik serta gigih berkerja demi rakyat dan negara.

“Saya akan berikan khidmat yang terbaik, gigih bekerja demi #rakyat dan negara dengan berpegang kepada prinsip-prinsip yang mulia,” kata Ahmad.

Ahmad sebelum ini pernah berkhidmat di bawah portfolio sama ketika pentadbiran bekas Perdana Menteri, Datuk Seri Najib Razak.

Sebelum ini, Anwar memberi enam kerusi menteri, termasuk jawatan Timbalan Perdana Menteri (TPM), kepada UMNO yang mempunyai 26 kerusi Parlimen, menyebabkan DAP yang mempunyai 30 kerusi Parlimen tidak puas hati apabila diberi empat jawatan menteri.

Naib Pengerusi DAP Kebangsaan, Chow Kon Yeow berkata terdapat parti politik yang kerusinya kurang berbanding DAP, tetapi sebaliknya mendapat lebih banyak jawatan menteri.

Menteri daripada UMNO ialah Datuk Seri Ahmad Zahid Hamidi (TPM); Timbalan Presiden UMNO Datuk Seri Mohamad Hasan (Menteri Pertahanan); Naib Presiden UMNO Datuk Seri Mohamed Khaled Nordin (Menteri Pendidikan Tinggi); Setiausaha Agung BN, Datuk Seri Zambry Abdul Kadir (Menteri Luar).

Anwar juga melantik Ahli MT UMNO Datuk Seri Azalina Othman Said sebagai Menteri Undang-Undang dan Reformasi Institusi; dan Bendahari UMNO Selangor Datuk Seri Tengku Zafrul Tengku Abdul Aziz (Menteri Perdagangan Antarabangsa dan Industri).

Sementara itu, Steven Sim yang juga Setiausaha Publisiti DAP Pulau Pinang turut mengucapkan terima kasih kepada Anwar dan Setiausaha Agung DAP Anthony Loke di atas pelantikan itu.


Jumlah mangsa banjir di lima negeri terus meningkat

Jumlah penduduk dipindahkan ke pusat pemindahan sementara (PPS) terus meningkat dengan Terengganu menjadi negeri terbaharu dilanda banjir susulan hujan lebat berterusan sejak beberapa hari lalu.

Menurut laporan Agensi Pengurusan Bencana Negara (NADMA) sehingga jam 12 tengah hari tadi seramai 5,192 mangsa daripada 1,537 keluarga dipindahkan di lima negeri, meningkat berbanding 3,966 yang direkodkan pada jam 12 tengah malam tadi.

Data diterbitkan NADMA menunjukkan jumlah mangsa banjir yang dipindahkan di dua daerah di Pahang meningkat kepada 5,021 daripada 1,489 keluarga.

Di Kuantan, Pahang sahaja seramai 4,908 mangsa daripada 1,456 keluarga dipindahkan ke 24 PPS yang dibuka, manakala di Pekan (113 mangsa, 33 keluarga, dan empat PPS).

Di Johor seramai 70 mangsa daripada 20 keluarga di Batu Pahat, Mersing dan Segamat masih ditempatkan di tiga PPS, dengan trend menunjukkan penurunan.

Di Terengganu, 47 mangsa daripada 14 keluarga kini berlindung di dua PPS yang dibuka di Kemaman, dengan trend peningkatan.

Di Kelantan, 28 mangsa banjir daripada enam keluarga kini ditempatkan di sebuah PPS yang dibuka di Pasir Mas.

Di Kedah pula, 26 mangsa daripada lapan keluarga di daerah KUlim dipindahkan ke sebuah PPS.

Sementara itu, Jabatan Meteorologi Malaysia (MetMalaysia) mengeluarkan amaran cuaca signifikan di beberapa negeri sehingga 10 Februari ini.

“Berdasarkan analisis model-model cuaca, ribut petir dan hujan lebat berserta angin kencang dijangka berlaku di timur Semenanjung pada sebelah pagi.

“Manakala cuaca yang sama dijangka berlaku di pedalaman dan barat Semenanjung, tengah dan barat Sarawak serta barat Sabah pada sebelah petang dan malam sehingga 10 Februari 2023.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” kata MetMalaysia dalam kenyataan hari ini.


Permit sekolah memandu boleh dibatalkan jika pemegang lesen banyak kemalangan

Jabatan Pengangkutan Jalan (JPJ) akan membatalkan atau menggantung permit institut memandu (IM) sekiranya ramai pemegang lesen yang dilatih mereka didapati melakukan kesalahan trafik dan terlibat dalam kemalangan jalan raya.

Ketua Pengarah JPJ Datuk Zailani Hashim berkata langkah itu akan dilaksanakan dengan meletakkan kod pada lesen yang dikeluarkan ini bagi mengesan daripada institut memandu mana pesalah trafik itu menerima latihan, menurut laporan Bernama.

Bagaimanapun, beliau berkata kaedah itu masih dalam peringkat cadangan dan dijangka disenaraikan di bawah sistem e-Testing yang bermula di seluruh negara April tahun ini.

“Kita akan buat satu jejak audit apakah kesilapan atau apa-apa yang tidak betul sama ada infrastruktur yang tidak lengkap atau apakah sebab hingga disaman dan dibuat dalam konsep pendigitalan JPJ,” katanya.

Beliau berkata demikian selepas merasmikan Majlis Perasmian Penutup Kursus Pensijilan Pengajar Institut Memandu (SPIM) Baharu dan Kursus Pensijilan Pengajar Institut Memandu (SPIM) di Akademi Memandu Anda Sdn Bhd, Melor, Kota Bharu hari ini.

Turut hadir Pengarah Akademi Pengangkutan Jalan Malaysia Muhammad Kifli Ma Hassan, Pemangku Pengarah JPJ Kelantan Nik Azahan Ab Hadi dan Pengarah Urusan Akademi Memandu Anda Sdn Bhd, Kamaruddin Hassan.

Mengulas lanjut Zailani berkata berdasarkan rekod sedia ada terdapat 10,569 pengajar SPIM di Malaysia disijilkan selari dengan Kaedah 11 (4) Kaedah-kaedah Kenderaan Motor (Sekolah Memandu) 1992.

“Walau bagaimanapun terdapat lebih kurang 1,779 permohonan tertunggak yang masih belum diselesaikan akibat daripada sekatan aktiviti program seperti pelaksanaan kursus, seminar, bengkel, latihan dan ceramah yang dikuatkuasakan oleh pihak kerajaan,” katanya.

Beliau berkata berdasarkan statistik yang direkodkan Jabatan Siasatan dan Penguatkuasaan Trafik Polis Diraja Malaysia dan JPJ sebanyak 80 peratus punca kemalangan jalan raya adalah sebabkan faktor kecuaian oleh manusia.

Katanya, kebanyakan yang terlibat dalam kemalangan adalah motosikal iaitu lebih 60 peratus.


Adakah perpecahan dalaman UMNO semakin teruk?

Berbaki kurang seminggu lagi tempoh berkempen Pilihan Raya Umum Ke-15 (PRU-15), bagaimanapun krisis dalaman UMNO nampaknya belum ada tanda-tanda semakin reda.

Rasa tidak puas hati tidak menjadi calon menyebabkan kempen jentera akar umbi UMNO dan Barisan Nasional (BN) bergerak perlahan, tindakan penutupan beberapa Pusat Daerah Mengundi (PDM) memberi implikasi teruk apabila terpaksa menyusun semula strategi lain.

Paling pening kepala pastinya Presiden UMNO, Datuk Seri Ahmad Zahid Hamidi yang dilihat tidak agresif dan sering menjadi bahan kritikan serta kecaman orang ramai, malah paling jelas ditunjukkan dalam media sosial.

Zahid tidak sepopular bekas Perdana Menteri, Datuk Seri Najib Razak yang kini bergelar banduan, lebih memburukkan lagi keadaan apabila berlaku salah komunikasi dengan Perdana Menteri Datuk Seri Ismail Sabri Yaakob.

Selain perpecahan dikalangan akar umbi, terdapat juga khabar angin mengatakan terdapat gerakan untuk memastikan kerusi Parlimen Bagan Datuk yang disandang Zahid kalah pada PRU-15 kali ini.

Bukan sahaja berdepan tentangan pihak lawan di Bagan Datuk, Zahid juga berdepan seteru politik dalam partinya sendiri.

Malah, beberapa maklumat diterima mendedahkan terdapat gerakan rahsia yang sedang digerakan oleh kumpulan ‘warlord’ UMNO yang tidak menjadi calon pada PRU-15 untuk mensabotaj kawasan yang ditandingi oleh Zahid.

Sumber dalaman parti memberitahu gerakan tersebut disusun secara rapi untuk memastikan undi diperoleh Zahid menurun dan tidak mustahil juga kalah di Bagan Datuk.

“Hanya dengan kekalahan Zahid di Bagan Datuk dapat menyekat Zahid daripada membuat keputusan sesuka hatinya selepas PRU-15 nanti.

“Ismail Sabri juga dalam keadaan tertekan sebenarnya kerana orang-orangnya tidak tersenarai sebagai calon kali ini, jika semua calon yang menang adalah orang Zahid ia pastinya akan memberi implikasi buruk kepada karier politiknya,” kata sumber tersebut.

Untuk rekod, Zahid berdepan saingan empat penjuru di Bagan Datuk.

Pada PRU-15 kali ini, Pakatan Harapan (PH) meletak Datuk Shamsul Iskandar Mohd Akin sebagai calon, sementara Perikatan Nasional meletak Dr Muhammad Faiz Na’aman dan seorang lagi adalah calon bebas, Mohamed Tawfik Tun Dr Ismail.

Namun, terdapat tanda-tanda jelas krisis dalaman UMNO masih tidak selesai apabila Zahid terpaksa mengeluarkan kenyataan untuk meredakan kacau-bilau yang sedang dihadapi parti tersebut.

Bagi mengelak krisis berterusan berlaku dalam UMNO, Zahid berkata pemimpin parti yang tidak dicalonkan pada PRU-15 masih ada peluang bertanding pada pilihan raya negeri (PRN) yang akan datang.

Kenyataan tersebut hanya keluar selepas seminggu kempen PRU-15, nampaknya Zahid sudah melihat realiti sebenar yang sedang berlangsung di seluruh negara ketika ini.

Walaupun membuat janji tersebut, Zahid juga meletak syarat bahawa mereka yang ingin bertanding di peringkat Dewan Undangan Negeri (DUN) harus merebut peluang itu dengan memenangkan calon BN yang bertanding di kawasan parlimen masing-masing.

“Peluang masih ada terutamanya bagi negeri- negeri yang masih tidak dibubarkan DUN.

“Maka, peluang itu harus direbut dengan memenangkan calon parlimen BN,” katanya melalui hantaran di Telegram yang dilaporkan media.

Beberapa nama besar UMNO digugurkan pada PRU-15 kali ini, antaranya Datuk Seri Shahidan Kassim, Datuk Zahidi Zainul Abidin, Tan Sri Annuar Musa, Tan Sri Noh Omar dan Datuk Seri Tajuddin Abdul Rahman.

Persoalannya kini, adakah tawaran tersebut akan dipercayai pemimpin UMNO yang digugurkan kerana Zahid sudah memungkiri janjinya apabila tidak mencalonkan mereka pada PRU-15 kali ini.


Pelakon ‘duit raya’ GDBET333 bersuara, tak tahu iklan judi

Sebelum tertangkap, tiga daripada lima model sambilan yang berlakon dalam klip video perjudian dalam talian yang mencetuskan kemarahan umat Islam sempat menceritakan hal sebenar.

Memetik laporan sebuah portal dalam talian, ketiga-tiganya mendakwa hanya diberitahu bahawa khidmat mereka diperlukan untuk menjayakan rakaman MV sempena Aidilfitri.

“Wakil produksi hubungi dan memasukkan kami dalam grup WhatsApp bernama Raya MV Shoot March 2021. Saya beli baju raya semata-mata untuk penggambaran itu tanpa mengetahui ia bagi mewakili jenama apa.

“Sudah menjadi kebiasaan pemilik brand merahsiakan produk mereka… malah ketika kita buat penggambaran pun mereka cakap jangan ambil video, jangan beritahu sesiapa sebab surprise,” kata seorang daripada mereka.

Penggambaran MV judi raya itu dibintangi lima pelakon beragama Islam terdiri daripada tiga lelaki dan dua wanita diadakan di Kampung Jawa, Hulu Langat, Selangor.

Klip video yang tular di media sosial mendapat perhatian pelbagai pihak kerana mencemarkan kesucian Ramadan dan Aidilfitri, sehingga polis membuka kertas siasatan untuk mengenal pasti penerbit dan pelakonnya.

Bagaimanapun, semalam, Ketua Polis Daerah Dang Wangi Asisten Komisioner Mohamad Zainal Abdullah mengesahkan semua pelakon klip video judi ‘duit raya’ itu sudah ditahan di sekitar ibu kota.

Menurut pelakon yang memegang watak pembantu itu, dia dan rakan-rakannya hanya menyedari mereka terbabit dalam sebuah iklan mempromosi judi pada hari penggambaran 13 Mac lalu.

“Kami desperate, freelance macam kami terjejas teruk (akibat Covid-19). Apabila dapat job ni saya ambil je tanpa banyak tanya soalan. Untuk job ni mereka bayar pun sikit sangat.

“Kita buat sebab tak ada cara lain cari duit.. kami freelancer,” katanya yang menyesal tidak menarik diri selepas mengetahui tujuan klip video berkenaan untuk iklan judi.

Bagaimanapun, pelakon utama klip video berkenaan, Saifullah Mohd Yunus kecewa dengan apa yang berlaku tetapi terpaksa meneruskan penggambaran kerana mahu bersikap profesional.

Katanya, dia dan rakan-rakannya sedia memberi kerjasama kepada polis yang menyiasat kes itu.

Pelakon iklan judi ‘duit raya’ kena tangkap


Amanah takut kalah PRN, PRU, kata Khaled Nordin sindir Salahuddin

Parti Amanah Negara (AMANAH) takut kalah dalam pilihan raya sebagaimana yang berlaku terhadap Pakatan Harapan (PH) di Melaka dan Sarawak baru-baru ini, sindir Naib Presiden UMNO, Datuk Seri Khaled Nordin

Pada masa sama, Khaled membayangkan tidak menjadi masalah sekiranya AMANAH atau PH menarik sokongan terhadap Perdana Menteri Datuk Seri Ismail Sabri Yaakob.

Beliau menyifatkan ugutan Timbalan Presiden AMANAH, Datuk Seri Salahuddin Ayub, bahawa parti itu akan menarik sokongan kepada Ismail Sabri jika Pilihan Raya Negeri (PRN) Johor diadakan, bukan demi kepentingan rakyat.

“Ugutan Salahuddin sebenarnya bukan demi kepentingan rakyat. Tetapi kerana PAN takut menghadapi pilihan raya dan menerima kekalahan. Kekalahan PH dalam PRN Melaka dan Sarawak telah sangat menghantui PH.

“Sama ada perlu atau tidak PRN Johor adalah sesuatu yang terpulang kepada budi bicara Kerajaan Negeri Johor dan Istana Johor. Segala ugutan dan ancaman dari PH bukan faktor penentu untuk membubar PRN,” katanya dalam kenyataan hari ini.

Semalam, Salahuddin mengancam untuk menarik balik sokongannya kepada Ismail Sabri jika PRN Johor diadakan.

Salahuddin dilaporkan berkata beliau tidak akan teragak-agak untuk menarik balik sokongannya terhadap memorandum persefahaman (MoU) kerjasama dua parti antara PH dan kerajaan jika PRN Johor diadakan.

Bagaimanapun difahamkan jika AMANAH atau PH menarik sokongan itu sekalipun, ianya belum cukup untuk membolehkan Pilihan Raya Umum Ke-15 (PRU15) diadakan.

Ini kerana Amanah hanya mempunyai 11 Ahli Parlimen (MP) di dalam Pakatan Harapan (PH) yang mewakili 90 kerusi di Dewan Rakyat.

Sebaliknya Ismail Sabri mendapat lebih 114 sokongan Ahli Parlimen daripada 222 kerusi Dewan Rakyat, kecuali jika MP UMNO sendiri mengkhianati Perdana Menteri dan kerajaan campuran Barisan Nasional (BN) dan Perikatan Nasional (PN) sekarang, sebagaimana yang pernah dilakukan terhadap kepemimpinan Tan Sri Muhyiddin Yassin tahun lalu.

Mengulas lanjut, Khaled yang juga bekas Menteri Besar Johor berkata disebabkan ugutan sedemikianlah PRN Johor dan Pilihan Raya Umum (PRU) wajar dilaksanakan segera.

“Tiada Kerajaan boleh diugut sedemikian pada setiap masa dan dalam setiap keadaan. Mengadakan PRN Johor bukan satu tindakan tidak bertanggungjawab.

“Malah, inilah sebenarnya tanggungjawab. Kita mesti mengembalikan mandat kepada rakyat apabila kerajaan berada dalam kedudukan yang terlalu rapuh dan tidak stabil. Bukannya terus menerus berkeras bahawa kita mempunyai kuasa apalagi bila terpaksa meminta sokongan pembangkang,” katanya.

Khaled berkata BN sentiasa bersedia untuk menghadapi PRU dan membentu kerajaan baharu tanpa perlu sokongan PH.


Keputusan kes rasuah solar Rosmah pada Khamis

Selepas suami tercinta, Datuk Seri Najib Razak dimasukkan ke penjara pada minggu lalu, kini isterinya, Datin Seri Rosmah Mansor juga akan berdepan keputusan kes rasuah solar di Mahkamah Tinggi Kuala Lumpur pada Khamis ini.

Mahkamah dijangka membuat keputusan sama ada Rosmah disabitkan atau dibebaskan daripada pertuduhan rasuah melibatkan tender membekal dan memasang tenaga solar hibrid di 369 sekolah di pedalaman Sarawak.

Hakim Mohamed Zaini Mazlan akan membuat penghakimannya selepas hampir empat tahun perbicaraan berlangsung.

Pada 18 Februari 2021, Mahkamah Tinggi Kuala Lumpur memerintahkan Rosmah membela diri, atas tuduhan rasuah berhubung projek tenaga solar bagi 369 sekolah, di pedalaman Sarawak.

“Kes kita sudah sampai ke penghujung jalan, jadi sudah tiba masanya untuk menamatkan perjalanan dan menetapkan tarikh untuk keputusan,” demikian kata-kata Hakim Mohamed Zaini ketika menetapkan tarikh keputusan sewaktu prosiding pada 12 Mei lalu.

Rosmah, 70, bakal menjadi tumpuan negara kerana apa sahaja keputusan dan alasan penghakiman yang diumumkan oleh hakim berkenaan akan membawa impak yang besar terhadap beliau selaku isteri bekas Perdana Menteri.

Bagaimanapun, sebelum keputusan diumumkan, polis menerima aduan daripada Pegawai Undang-undang Mahkamah Tinggi Kuala Lumpur (Ketua Unit Penyelidikan) Jumaat lalu berhubung insiden pembocoran dokumen penghakiman perbicaraan tersebut yang disiarkan oleh sebuah portal berita.

Siasatan itu merujuk kepada laporan portal bertajuk ‘Rosmah Mansor Will Be Pronounced Guilty On 1st September 2022′dan ‘Download Or View The 71-Page Judgement And Guilty Verdict On Rosmah Mansor Here‘ yang disiarkan pada 26 Ogos lalu.

Media melaporkan, susulan itu siasatan dibuka di bawah Seksyen 8 Akta Rahsia Rasmi 1972 ( kerana kesalahan membocorkan maklumat), Seksyen 203A Kanun Keseksaan (kerana kesalahan mendedahkan maklumat) dan Seksyen 233 Akta Komunikasi Multimedia 1998 (menyebarkan kenyataan jelik).

Pada 23 Februari lalu, pihak pembelaan menutup kes selepas memanggil dua saksi memberi keterangan iaitu Rosmah dan bekas Pegawai Khas di Bahagian First Lady of Malaysia (FLOM) Jabatan Perdana Menteri (JPM), Datuk Seri Siti Azizah Sheikh Abod, 72.

Pada 18 Februari 2021, Rosmah diperintah membela diri atas pertuduhan meminta rasuah RM187.5 juta dan menerima RM6.5 juta berhubung projek pembekalan dan pemasangan tenaga solar di sekolah luar bandar di Sarawak.

Keterangan bela diri Rosmah didengar pada 5 Oktober 2021. Bekas Perdana Menteri yang sebelum itu tersenarai sebagai saksi pembelaan, bagaimanapun tidak dipanggil memberi keterangan.

Rosmah didakwa meminta suapan RM187.5 juta daripada Saidi Abang Samsudin yang merupakan Pengarah Urusan Jepak Holdings Sdn. Bhd. (Jepak) untuk dirinya sendiri yang dibuat melalui Datuk Rizal Mansor melibatkan 15 peratus nilai kontrak.

Wang berkenaan sebagai upah membantu Jepak mendapatkan Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan Malaysia.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit di sini antara bulan Januari dan April 2016.

Bagi pertuduhan kedua, Rosmah didakwa menerima rasuah berjumlah RM1.5 juta daripada Saidi sebagai upah membantu Jepak mendapatkan projek itu.

Kesalahan didakwa dilakukan di kediamannya di No. 11, Jalan Langgak Duta, Taman Duta pada 7 September 2017.

Rosmah turut didakwa menerima suapan RM5 juta daripada Saidi menerusi Rizal kerana membantu Jepak mendapatkan projek serupa.

Kesalahan didakwa dilakukan pada 20 Disember 2016 di kediaman rasmi di Seri Perdana, Persiaran Seri Perdana, Presint 10, Putrajaya.

Tuduhan dikemukakan di bawah Seksyen 16(a)(A) Akta Suruhanjaya Pencegahan Rasuah Malaysia 2009 yang memperuntukkan hukuman di bawah Seksyen 24(1) akta sama.

Hukuman melibatkan penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.


Lebih 79 juta dijangka mudik lebaran

Pemerintah Republik Indonesia membenarkan orang ramai melakukan perjalanan pulang bagi menyambut Aidilfitri yang dikenali sebagai ‘mudik’, selepas dua tahun tidak dibenar berbuat demikian, namun mereka yang pulang perlu mendapatkan vaksin penggalak Covid-19.

Menteri Pengangkutan Budi Karya Sumadi berkata pihaknya sedang menyediakan kemudahan vaksinasi di lapangan terbang, pelabuhan, stesen dan terminal bas untuk mereka yang mudik.

“Insya-Allah akan ada tempat vaksinasi di lapangan terbang, pelabuhan, terminal bas, dan stesen kereta api,” katanya.

Budi berkata pihaknya akan menyelaraskan dengan agensi berkaitan dalam beberapa minggu akan datang dan menjalankan simulasi.

Berdasarkan data kementerian, kira-kira 79 juta dijangka mudik tahun ini. Jumlah itu dianggap tinggi tetapi boleh difahami kerana sejak dua tahun lalu, orang ramai tidak dapat pulang ke kampung halaman mereka susulan sekatan Covid-19.

Kebanyakan orang ramai akan mudik ke Jawa Barat, Jawa Tengah, dan Jawa Timur.

Ketua Pasukan Petugas Covid-19, yang juga Ketua Badan Mitigasi Bencana Negara (BNPB), Lt Jen Suharyanto berkata, orang ramai dibenarkan melakukan perjalanan pulang pada tahun ini tetapi mereka mesti mengambil vaksin Covid-19 sebagai keperluan perjalanan.

Bagi mereka yang menerima vaksin penggalak, tidak perlu menjalani ujian Covid-19. Mereka yang mendapat vaksin primer yang lengkap, atau dos pertama dan kedua, mesti menjalani ujian antigen minimum sekali dalam tempoh 24 jam sebelum berlepas, atau ujian PCR.

Manakala mereka yang hanya menerima satu dos perlu menjalani ujian PCR sekurang-kurangnya 24 jam sebelum berlepas.

Kementerian Pengangkutan menyediakan kemudahan vaksinasi di lapangan terbang, pelabuhan, stesen, dan terminal untuk orang ramai yang bertujuan untuk mudik dan melengkapkan vaksin penggalak mereka.

Mengikut rekod, sekurang-kurangnya 159.95 juta warga Indonesia telah menyelesaikan siri vaksinasi Covid-19 dua dos setakat Sabtu, menurut Pasukan Petugas Pengendalian Covid-19.

Menurut data pasukan petugas itu, jumlah penerima dos kedua meningkat sebanyak 264,499 pada Sabtu, menjadikan keseluruhan 159,950,991 setakat ini.

Sementara itu, jumlah penerima dos pertama mencecah 196,850,337, dengan 131,237 menerima suntikan pertama pada Sabtu.

Menurut pasukan petugas itu, 560,231 orang menerima dos ketiga atau penggalak pada Sabtu, menjadikan jumlah penerima setakat ini meningkat kepada 23,574,482 orang. – Agensi


Kes naik kepada 2,897

Jumlah jangkitan Covid-19 dalam tempoh 24 jam sehingga 12 tengah hari tadi naik 140 kes berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 2,897 kes baharu dikesan berbanding 2,757 kes semalam.

Angka itu, katanya, menjadikan kumulatif positif sebanyak 2,746,833 kes, dengan sehingga semalam seramai 2,669,650 pesakit telah sembuh dan 31,369 kematian dilaporkan.

Sementara itu, beliau memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalamuntuk seluruh negara adalah pada nilai 0.93, naik berbanding 0.90 pada jangkaan kelmarin.

Hanya Terengganu kekal mencatat nilai Rt sebbanyak 1.00, manakala neger-negeri lain antara 0.73 dan 0.97.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Sehingga semalam, 42,917 kes masih aktif, termasuk seramai 36,052 pesakit menjalani kuarantin di rumah; 3,071 ditempatkan di PKRC; 3,497 dimasukkan ke hospital; dan 297 pesakit dirawat di ICU, dengan 169 daripadanya memerlukan alat bantuan pernafasan.


Hishammuddin tolak kerjasama dengan Pakatan Harapan

Bendahari Barisan Nasional (BN) Datuk Seri Hishammuddin Hussein kekal dengan pendiriannya untuk tidak bekerjasama dengan Pakatan Harapan (PH) bagi membentuk Kerajaan Persekutuan.

Dalam kenyataan di Facebook beliau jam 3.18 pagi ini (Ahad, 20 November 2022), beliau yang mempertahankan kerusi Parlimen Sembrong berkata apa yang penting sekarang ialah negara dan rakyat memerlukan sebuah kerajaan yang stabil untuk maju.

“Rakyat telah membuat pilihan mereka dalam #PRU15, dan ia harus kita hormati serta insafi. Jelas – tiada satu parti pun berupaya membentuk Kerajaan. Parlimen kini tergantung.

“Yang paling penting – Negara dan Rakyat memerlukan Kerajaan yang stabil dalam melangkah ke hadapan. Ini sebabnya kita mesti bekerjasama dengan pihak yang berkongsi nilai dan matlamat yang sehaluan.

“Namun, saya konsisten sejak sebelum ini lagi, dan saya tetap teguh pendirian untuk tidak bekerjasama dengan Pakatan Harapan,” katanya dalam kenyataan itu.

Hishammuddin bukan antara 14 ahli Parlimen yang pernah berpaling tadah dengan menarik sokongan terhadap Kerajaan Perikatan Nasional pimpinan Tan Sri Muhyiddin Yassin pada 2021 lalu.

Sebaliknya menurut laporan Utusan pada 9 Ogos 2021:

“Presiden UMNO, Datuk Seri Dr. Ahmad Zahid Hamidi mengesahkan telah menghantar dua warkah kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah susulan isu penarikan sokongan kepada Perdana Menteri, Tan Sri Muhyiddin Yassin.

“Dalam warkah tersebut, Ahmad Zahid juga mendedahkan 14 nama ahli Parlimen daripada Barisan Nasional (BN) dan UMNO yang juga telah menarik sokongan kepada Muhyiddin.

Mereka adalah:

Sementara itu, UMNO dijangka mengadakan mesyuarat khas hari ini bagi membincangkan kedudukan parti itu, selepas tiada satu parti memperoleh majoriti cukup untuk membentuk kerajaan.

BN termasuk UMNO yang bertanding di 178 kerusi Parlimen pada PRU-15 mengalami kekalahan terburuknya sejak menyertai PRU, selepas gagal mempertahan banyak kerusi yang dimenangi mereka pada PRU-14 lalu.